text:
THUŠO BAKENG SA LAPA | GO GODIŠA NGWANA
Ge Ngwana wa Gago a Botšiša ka Lehu
TLHOHLO
Ngwana wa gago wa nywaga e tshela o go botšiša gore, “Na ka letšatši le lengwe o tlo hwa?” Ka ge o makaditšwe ke potšišo ye, o ipotšiša gore: ‘Na ngwana’ka o godile ka mo go lekanego gore a ka kwešiša karabo ya potšišo ye? Nka boledišana bjang le yena ka lehu?’
SEO O SWANETŠEGO GO SE TSEBA
Bana ba fela ba nagana ka lehu. E bile ba bangwe ba bapala dipapadi tšeo go tšona motho yo a itšego a itirago eka o hwile. Ka gona, ga se wa swanela go lebelela lehu bjalo ka taba e thata, gomme o swanetše go leka go araba dipotšišo ka moka tšeo ngwana wa gago a ka bago le tšona ka lona. Ka go fela o bolela le ngwana wa gago ka lehu, o mo thuša gore a tle a kgone go lebeletšana le lehu la motho yo mongwe yo a mo ratago.
Go bolela ka lehu go ka se dire gore ngwana wa gago a be le dikgopolo tše di fošagetšego. Go e na le moo, go tla dira gore a se tšhoge. Eupša go tla nyakega gore o phošolle dilo tše dingwe tšeo a sa di kwešišego. Ka mohlala, ditsebi tše dingwe di re bana ba nywaga ya ka tlase ga e tshela ga ba tšee lehu bjalo ka selo sa kgonthe. Dipapading tša bona, ngwana yo mongwe a ka itira eka o “hwile” gomme ka morago ga metsotswana a “phela.”
Lega go le bjalo, ge bana ba gola ba thoma go lemoga gore lehu ke selo sa kgonthe, e lego seo se ka dirago gore ba be le dipotšišo, ba tshwenyege, goba ba boife, kudukudu ge motho yo ba mo ratago a hwile. Ka gona go bohlokwa gore o boledišane le bona ka taba ye. Setsebi sa monagano e lego Marion Haza se re: “Ngwana o tla thoma go tshwenyega kudu ka lehu ge e ba a sa dumelelwa go bolela ka lona ka gae.”
Ga se wa swanela go tshwenyega kudu ka seo o tlago go se bolela. Go ya ka nyakišišo e nngwe, bana ba no ba ba nyaka gore “o ba botše therešo o diriša mantšu a botho.” Tseba gore gantši ngwana a ka se tšhošwe ke karabo ya potšišo yeo a e botšišitšego.
SEO O KA SE DIRAGO
Diriša dibaka tšeo di tšwelelago go bolela ka lehu. Ge ngwana wa gago a bona nonyana e hwile thoko ga tsela goba ge seruiwa seo a se ratago se ehwa, diriša dipotšišo tše bonolo go mo kgothaletša go ntšha sa mafahleng. Ka mohlala, o ka mmotšiša gore: “Na phoofolo e hwilego ekwa bohloko? Na ekwa phefo goba tlala? O tseba bjang gore phoofolo e hwile goba motho o hwile?”—Molao wa motheo wa Beibele: Mmoledi 3:1, 7.
O se ke wa uta therešo. Ge motho yo a mo tsebago goba wa leloko a hlokofetše, phema go bolela ka tsela e sa kwešišegego, go swana le gore, “O re šiile.” Ngwana wa gago a ka dira phetho e fošagetšego ya gore kgauswinyane motho yo a hwilego o tla boa gae. Go e na le moo, diriša mantšu a bonolo le ao a lebanyago. Ka mohlala, o ka re: “Ge makgolo a ehwa, mmele wa gagwe o ile wa kgaotša go šoma. Re ka se kgone go bolela le yena, eupša re ka se tsoge re mo lebetše.”—Molao wa motheo wa Beibele: Baefeso 4:25.
Ka ge ngwana yo monyenyane a ka nagana gore lehu le a fetela, mo kgonthišetše gore ga go bjalo
Kgonthišetša ngwana wa gago. A ka nagana gore seo a se dirilego goba megopolo ya gagwe e bakile lehu la motho yo mongwe. Go e na le go mmotša gore ga se yena a ikarabelago ka seo se diregilego, o ka mmotšiša gore, “Ke’ng seo se dirago gore o ipone molato?” Mo theetše ka kelohloko ntle le go mo tšeela fase. Le gona, ka ge ngwana yo monyenyane a ka nagana gore lehu le a fetela, mo kgonthišetše gore ga go bjalo.
Dira gore ngwana wa gago a ntšhe sa mafahleng. Bolela le yena ka bolokologi ka baratiwa bao ba hlokofetšego, go akaretša le ba leloko bao a sa ba tsebego. O ka mo gopotša dilo tše dibotse ka rakgadi, malome goba rakgolo le makgolo gomme wa mo anegela dikanegelo tše di kgahlišago ka bona. Ge o bolela le yena ka bolokologi ka batho ba, o bontšha ngwana wa gago gore ga se a swanela go tšhaba go bolela goba go nagana ka bona. Ka nako e swanago, o se ke wa gapeletša ngwana wa gago go bolela. O sa dutše o ka kgona go bolela ka taba ye ka morago, ge maemo a go dumelela.—Molao wa motheo wa Beibele: Diema 20:5.
Dikgaolo 34 le 35 tša puku ya Ithute go Morutiši yo Mogolo di ka thuša ngwana wa gago go ithuta seo Beibele e se bolelago ka lehu. Eya go DIKGATIŠO > DIPUKU LE DIPOROUTŠHA
Ithute ka mo go oketšegilego
Ke ka Baka La’ng Batho ba Ehwa?
Karabo ya Beibele ya potšišo ye e nea khomotšo le kholofelo.


c: text/html

text:
KGAOLO 29
Na Motho a ka Dira Mediro e Mebotse ka Sabatha?
JESU O DIRA BOBOLEDI KUA JUDEA
O FODIŠA MONNA YO A BABJAGO BODIBENG
Jesu o fihleletše dilo tše dintši nakong ya bodiredi bja gagwe bjo bogolo kua Galilea. Lega go le bjalo, Jesu ga se a nagana ka Galilea feela, ge a re: “Le metseng e mengwe ke swanetše go bolela ditaba tše dibotse tša Mmušo wa Modimo.” Ka gona, o tšwela pele “a ruta disinagogeng tša Judea.” (Luka 4:43, 44) Go a kwagala ka gobane bjale ke seruthwane e bile monyanya wa kua Jerusalema o a batamela.
Ge re bapetša le seo re se balago ka bodiredi bja Jesu bja Galilea, ga re hwetše mo gontši Diebangeding mabapi le modiro wa gagwe kua Judea. Gaešita le ge bodiredi bja Jesu bo sa amogelwe kua Judea, se ga se mo thibele go bolela ka mafolofolo le go dira mediro e mebotse kae le kae mo a lego gona.
Go se go ye kae ke ge Jesu a lebile motseng o mogolo wa Judea, e lego Jerusalema, bakeng sa Paseka ya 31 C.E. Lefelong la leemaema la kgauswi le Kgoro ya Dinku, go na le bodiba bjo bo nago le mathudi a dikokwane bjo bo bitšwago Bethesida. Ba bantši bao ba babjago, difofu le digole ba tla bodibeng bjo. Ka baka la’ng? Ka gobane ka kakaretšo go dumelwa gore batho ba ka fodišwa ka go tsena ka bodibeng ge meetse a bilošwa.
Bjale ke Sabatha, gomme Jesu o bona monna yo a bego a babja ka nywaga e 38 bodibeng bjo. Jesu o mmotšiša gore: “Na o rata go fola?” Monna yoo o araba a re: “Mohlomphegi, ga ke na motho yo a ntsenyago ka bodibeng ge meetse a bilošwa; eupša ge ke sa re ke a tsena, yo mongwe o ntsenela pele.”—Johane 5:6, 7.
Jesu o bolela selo se makatšago monna yo le ba bangwe bao ba mo kwago, o re: “Tsoga, tšea leako la gago o sepele.” (Johane 5:8) Monna o dira sona seo. Gateetee ge monna yo a fodile, a tšea leako a thoma go sepela!
Go e na le gore ba thabele selo se sebotse seo se diregilego, Bajuda ba bona monna yo gomme ba bolela ka tsela ya go ahlola ba re: “Ke Sabatha, ga go dumelelwe ke molao gore o tšee leako.” Monna a ba araba a re: “Yena yo a mphodišitšego o itše go nna: ‘Tšea leako la gago o sepele.’” (Johane 5:10, 11) Bajuda bao ba sola motho yo a fodišago ka Sabatha.
Ba nyaka go tseba, ba re: “Ke mang motho yo a go boditšego gore: ‘Le tšee o sepele’?” Ke ka baka la’ng ba botšiša monna yo seo? Ka gobane Jesu “o be a tlogile fao ka ge go be go na le lešaba,” e bile monna yo a fodišitšwego ga a tsebe leina la Jesu. (Johane 5:12, 13) Eupša monna yo o tla kopana le Jesu gape. Ka moragonyana kua tempeleng, monna o kopana le Jesu gomme a tseba leina la motho yo a mo fodišitšego bodibeng.
Monna yo a bego a fodišitšwe o hwetša Bajuda bao ba bego ba mmotšiša mabapi le go fodišwa ga gagwe. O ba botša gore o fodišitšwe ke Jesu. Ge ba ekwa se, Bajuda ba ya go Jesu. Na ba yela go kwa gore Jesu o diriša eng go dira dilo tšeo tše di makatšago? Aowa. Go e na le moo, ba nyaka go bea Jesu molato ka ge a dira dilo tše dibotse ka Sabatha. Ba bile ba thoma le go mo tlaiša!
Ithute ka mo go oketšegilego
Na Bakriste ba Swanetše go Boloka Sabatha?
Ge e ba ba sa swanela, gona ke ka baka la’ng Beibele e bitša Sabatha gore ke kgwerano e sa felego?

robotstxt: allowed

filter: keep


text:
Bophelo bja Mehleng ya Beibele—Modiši
“O tla diša mohlape wa gagwe bjalo ka modiši. O tla kgoboketša dikwana ka letsogo la gagwe; o tla di rwala sehubeng sa gagwe.”—JESAYA 40:11.
GO BOLELWA gantši kudu ka badiši ka Beibeleng, go tloga pukung ya mathomo ya Genesi, go fihla pukung ya mafelelo ya Kutollo. (Genesi 4:2; Kutollo 7:17) Banna ba bagolo ba bjalo ka Aborahama, Moshe le Kgoši Dafida e be e le badiši. Mopsalme Dafida o hlalositše gabotse boikarabelo bja modiši yo botse le dilo tšeo a tshwenyegago ka tšona. Gomme psalme yeo go thwego e ngwadilwe ke Asafa e bolela ka Dafida e le modiši wa batho ba Modimo ba mehleng ya bogologolo.—Psalme 78:70-72.
Ka morago, mehleng ya Jesu, go diša e be e sa dutše e le modiro o bohlokwa. Jesu o ipoletše e le “modiši yo boleta” gomme o rutile dithuto tše bohlokwa gantši a diriša dika tša modiši yo botse. (Johane 10:2-4, 11) Gaešita le Ramatlaohle, Jehofa Modimo, o swantšhwa le “modiši.”—Jesaya 40:10, 11; Psalme 23:1-4.
Ke diphoofolo tša mohuta mang tšeo modiši a bego a di hlokomela? Modiro wa gagwe o be o akaretša’ng? Le gona re ka ithuta’ng go badiši bao ba šomago ka thata?
Dinku le Dipudi
Go ka direga gore tše dingwe tša diphoofolo tšeo badiši ba Isiraele ya bogologolo ba bego ba di diša e be e le dinku tša Siria tša mosela wa sephara, tšeo di bego di ena le mosela o mokoto wa go tlala makhura le boya bjo bontši. Dikgapa tša mohuta wo wa dinku di be di ena le dinaka, gomme tša tshadi di se natšo. Diphoofolo tše tšeo di tlwaetšegago di be di dišwa gabonolo e bile di sa kgone go itšhireletša tikologong yeo di dulago go yona le go dibata.
Badiši ba be ba bile ba diša le dipudi. Dipudi ka tlwaelo e be e le tše naswana goba tše tsotho. Ditsebe tša tšona tše ditelele le tša go phurologa di be di gagolwa gabonolo ke meetlwa le dihlašana tša briar ge di dutše di namela meboto e nago le matlapa di fula dihlašaneng.
Modiši o be a dula a ena le mošomo o thata wa go tlwaetša dinku le dipudi gore di kwe ditaelo tša gagwe. Lega go le bjalo, badiši ba botse ba be ba tloga ba hlokomela diphoofolo tšeo ba swanetšego go di diša, gaešita le go di fa maina ao di bego di tla arabela ge di bitšwa ka ona.—Johane 10:14, 16.
Dihla tša Badiši
Ge e le seruthwane, modiši o be tla ntšha mohlape wa gagwe ka lešakeng leo le lego kgauswi le legae la gagwe letšatši le letšatši e le gore o yo fula dimela tše dinanana le tšeo di hupilego meetse mafulong a motseng wa kgauswi. Sehleng se, go tswalwa ga dikwana le diputšane go be go oketša mohlape. Nakong yeo, bašomi ba be ba bile ba kota dinku boya bja marega, e bile ye e be e le nako ya go keteka!
Modudi wa motseng o be a ka ba le dinku tše sego kae feela. Ka baka leo, o be a tla thwala modiši yoo a bego a tla hlakanya mohlatswana woo le o mongwe. Badiši ba thwetšwego ba be ba ena le botumo bja go se tshwenyege gakaalo ka diphoofolo tša batho ba bangwe go feta tša bona.—Johane 10:12, 13.
Ka morago ga ge mašemo a kgauswi le motse a bunnwe, badiši ba be ba dumelela dinku go fula mahlogedi le mabele ao a šaletšego mahlakeng. Ge phišo ya selemo e fihla, badiši ba be ba iša mehlape ya bona mafulong a fodilego a mebotong. Badiši ba be ba fetša matšatši ba šoma le go robala ka ntle bakeng sa go dumelela mehlape go fula mebotong e metala le go lala ba dišitše mašaka a butšwego a dinku. Ka dinako tše dingwe, modiši o be a ka hlahlela mohlape wa gagwe ka leweng bošego ka moka, moo o bego o tla šireletšega go diphukubje le diphiri. Ge e ba go lla ga phiri go be go ka dira gore mohlape wa dinku o tlalelwe leswiswing la bošego, lentšu le boleta la modiši le be le tla dira gore di kgosele.
Mantšiboeng a mangwe le a mangwe, modiši o be a bala dinku le go di lekola bakeng sa go bona ge e ba go ena le e babjago. Mesong, o be a bitša gomme mohlape wa mo šala morago go ya mafulong. (Johane 10:3, 4) Mosegare wa sekgalela, badiši ba be ba iša diphoofolo madibeng a meetse a go tonya gore di yo nwa meetse. Ge madiba a be a gopile, modiši o be a di iša sedibeng gomme a di gela meetse.
Go ya bofelong bja sehla seo se se nago dipula, modiši o be a iša mohlape wa gagwe mafulong a mabopong le meeding. Ge dipula tša marega di be di thoma go na, o be a di bušetša gae gore di fetše marega di tswaleletšwe. Go sego bjalo, diphoofolo di be di tla hwela ka ntle di bolawa ke dipula tša matlorotloro, sefako gotee le lehlwa. Go tloga ka November go fihla seruthwane, badiši ba be ba sa fudiše mehlape ya bona ka ntle.
Go Itlhamela Modiro
Diaparo tša modiši e be e le tše tlwaelegilego eupša di tiile. Bakeng sa go itšhireletša puleng le diphefong tše tonyago tša bošego, o be a ka apara kobo e dirilwego ka letlalo la nku gomme boya bja yona bo le ka gare. O be a apara seaparo sa ka gare. Diramphašane di be di šireletša dinao tša gagwe gore di se hlabje ke matlapa a bogale le meetlwa, gomme a tata hlogo ya gagwe ka lešela leo le logilwego ka wulu.
Ditlabakelo tša modiši gantši di be di akaretša dilo tše di latelago: Sekhwama sa go athwa goba mokotla wa letlalo, wo o bego o ena le dijo, tše bjalo ka senkgwa, mahlware, dienywa tša makwapi le tšhese; molamo, wo e bego e le sebetša sa go tšhošetša, woo gantši e bego e le wa botelele bja mithara e bile o tsentšwe phaphathi e bogale hlogwaneng ya wona; thipa; lepara, leo modiši a bego a ithekga ka lona ge a be a sepela le go namelela; legapa la meetse; kgamelo ya letlalo ya go phuthwa ya go ga meetse ka didibeng tše di išago; seragamabje, seo a bego a fošetša matlapa ka sona kgauswi le dinku goba dipudi tšeo di arogago go di tšhošetša gore di boele mohlapeng goba go raka dibata tšeo di tsomago; gotee le naka ya lehlaka, yeo a bego a e bapala bakeng sa go ithabiša le go homotša mohlape.
Diphoofolo di be di nea modiši dinyakwa tša bophelo bakeng sa go di hlokomela ga gagwe—ditšweletšwa tše bjalo ka maswi le nama gore a di je. Go be go ananywa ka boya le letlalo bakeng sa diaparo le magapa. Boya bja pudi bo be bo logaganywa go dirwa lešela ka bjona, e bile go dirwa dihlabelo ka dinku le dipudi.
Mohlala o Swanetšego go Latelwa
Badiši ba botse e be e le dithakga, ba botega e bile ba le sebete. Ba be ba bile ba bea maphelo a bona kotsing bakeng sa go šireletša mohlape.—1 Samuele 17:34-36.
Ka gona, ga go makatše ge Jesu le barutiwa ba gagwe ba be ba diriša modiši e le mohlala wa balebeledi ba Bakriste. (Johane 21:15-17; Ditiro 20:28) Go swana le modiši yo botse wa mehleng ya Beibele, balebeledi ba phuthego lehono ba katanela go ‘diša mohlape wa Modimo woo ba o hlokometšego, e sego ka go gapeletšwa, eupša ka go rata; le gona e se ka go rata leruo la go se botege, eupša ka go fišega.’—1 Petro 5:2.


text:
AUGUST 21, 2015
SRI LANKA
Bahlankedi ba Mmušo wa Sri Lanka ba Šireletša Tokologo ya Bodumedi
Dikgorokgolo tša Tsheko tša Sri Lanka di dumetše go hlahloba melato ya bošoro ya go tlaišwa ga Dihlatse tša Jehofa yeo e hlohleleditšwego ke batho bao ba fišegelago bodumedi ka mo go fošagetšego. Ga e sa le go tloga ka 2013, Dihlatse tša Jehofa di be di dutše di kgotleletše go hlaselwa ke bahlolampherefere, go tšhošetšwa le go rogakwa ke baitlami ba Mabuddha. Se se bakilwe ke gore maphodisa ga se a tšea kgato ya go otla bao ba dirago ditiro tše tšeo di hlohleletšwago ke lehloyo la bodumedi le go šireletša Dihlatse le madumedi a mangwe, e lego seo se feleleditšego ka gore batho bao ba fišegelago bodumedi ba tšwele pele ka boitshwaro bja bjona.
Ditiro tšeo di Lebišitšego Kgorongkgolo ya Tsheko
Ka di 1 tša March, 2014, toropong ya Talawa, basadi ba babedi ba Dihlatse tša Jehofa ba be ba bolela le batho ba bangwe ka Beibele e lego modiro woo o dumeletšwego semolao nageng ya Sri Lanka. Baitlami ba babedi ba Mabuddha le maphodisa a mabedi ba ile ba latofatša basadi ba ka maaka a gore ba gapeletša batho go sokologa. Maphodisa a ile a swara basadi bao le go ba iša seteišeneng sa maphodisa moo baitlami gotee le maphodisa ba ilego ba ba roga ka nako e telele. Le ge maphodisa a se a bulela basadi ba molato, a ile a ba golega bošego ka moka.
Tiragalong e nngwe ya di 29 tša October, 2014, toropong ya Walasmulla (Profenseng yeo e lego ka Borwa), maphodisa a ile a golega basadi ba bane (bao ba lego mo seswantšhong) bošego ka moka seleng le disenyi tše dingwe. Le ge ba se ba gobatšwa, ba ile ba ba roga nako ka moka yeo ba bego ba golegilwe.
Melatong ye ka bobedi, Dihlatse di ile tša ipelaetša kgahlanong le maphodisa le go gatakelwa ga ditokelo tša motheo Kgorongkgolo ya Tsheko ya Sri Lanka. Kgorokgolo ya Tsheko e ile ya hwetša boipelaetšo bjoo bo kwagala le gore melato yeo e ka tlišwa kgorong ya tsheko. Basadi bao ba ilego ba hlaselwa toropong ya Talawa ba itše: “Re thabišitšwe ke gore Kgorokgolo ya Tsheko e dumetše go theetša molato wo. E dirile gore re holofele gore re tla bontšhwa toka mo Sri Lanka.” Tshekong ya mathomo yeo e bego e le ka di 29 tša May, 2015, Moahlodi Sisira de Abrew o boletše gore Dihlatse “ke batho bao ba nago le botho kudu” e bile dipuku tšeo ba fanago ka tšona “ga di kgahlanong le Bobuddha.” Melato ye ka bobedi e šuthišeditšwe nakong e tlago lenyaga.
Kgoro ya Tsheko ya Boipiletšo e sa tlo Hlahloba go se Tšee Kgato ga Maphodisa
Colombo, e lego motsemošate wa Sri Lanka, Dihlatse tša Jehofa di dirile boipiletšo Kgorong ya Tsheko ya Boipiletšo bjoo bo bolelago ka ditiragalo tše 11 tšeo maphodisa a sa kago a tšea kgato ka tšona. Tiragalong e nngwe, moitlami wa Mobuddha o ile a betha Niroshan Silva o šoro ke moka a mo iša seteišeneng sa maphodisa ka kgang gore a mmulele molato. Lega go le bjalo, go e na le gore maphodisa a šireletše Mna. Silva, le ona a ile a mmetha.
Mna. Silva o itše: “Ga re kgopele go swarwa ka mo go kgethegilego mo Sri Lanka, re fo ba re nyaka gore toka e phethwe tabeng ya go hlompha tokelo ya motheo ya tokologo ya bodumedi bakeng sa bohle.” Kgoro ya Tsheko e dumetše go theetša molato wo.
Seo se Diregilego go Fihla ga Bjale
Sri Lanka e lemogile bothata bjo bja go hloya madumedi a mangwe gomme e holofeditše gore e “tla ntšha ka ga tšhwene go šireletša tokologo ya bodumedi.” Dihlatse tša Jehofa di tšea se e le mogato wa pele wa go phethagatša toka.
Mna. J. C. Weliamuna, e lego ramolao yo a emelago Dihlatse o boletše gore: “Sri Lanka e be e dutše e le naga yeo e nago le madumedi a go fapafapana ka mengwaga e mentši, e bile ga se gwa ka gwa ba le bothata go ba go fihla gona bjale ge go tsoga ditlhaselo tše. Ba bangwe ba sentše se ka go hlasela le go tšhošetša Dihlatse tša Jehofa le madumedi a mangwe le go gatakela ditokelo tša motheo tša Dihlatse. Ba molao ga se ba swanela go dumela ditatofatšo tše tša maaka eupša ba swanetše go dira dinyakišišo tše di tseneletšego ka se.”
Dihlatse di holofela gore dikgoro tša tsheko di tla šireletša tokelo ya tšona ya motheo ya gore di dire mediro ya tšona ya bodumedi ka khutšo. Ga bjale di holofetše gore mmušo o tla tiiša molao le go hlompha ditokologo tša motheo tšeo di thekgwago ke molaotheo wa naga.


text:
TABA YA LETLAKALA LA KA NTLE
Kanegelo Yeo e sa Tsebjego ka Tlholo
BATHO ba dibilione ba badile Beibele le go kwa seo e se bolelago ka mathomo a legohle. Pego ye yeo e ngwadilwego nywaga e 3 500 e fetilego e thoma ka mantšu a tumilego a rego: “Mathomong Modimo o hlodile magodimo le lefase.”
Eupša, batho ba bantši ga ba lemoge gore baetapele ba Bojakane, go akaretša le bao go thwego ba dumela tlholong le bao ba kgomaretšego setšo, ba fetošitše seo Beibele e se bolelago ka tlholo gore e be dinonwane tše dintši tšeo di fapogilego go seo ge e le gabotse Beibele e se bolelago. Dinonwane tše di thulana le ditherešo tšeo di kgonthišeditšwego tša thutamahlale. Gaešita le ge dinonwane tšeo di se gona ka Beibeleng, di dirile gore batho ba bangwe ba lebelele pego ya Beibele e le nonwane.
Batho ba bantši ga ba tsebe therešo ya Beibele ka tlholo. Se se a nyamiša, ka ge Beibele e nea tlhaloso e kwagalago le yeo e ka botwago ya kamoo legohle le thomilego ka gona. Go oketša moo, tlhaloso yeo e dumelelana le seo thutamahlale e se hweditšego. Ee, mohlomongwe o ka makatšwa ke go kwa kanegelo ya Beibele yeo e sa tsebjego yeo e bolelago ka tlholo!
MMOPI YO A SA BOPŠAGO
Pego ya Beibele yeo e bolelago ka tlholo e theilwe tabeng ya gore go na le Motho yo a Phagamego, Modimo Ramatlaohle, yo a bopilego dilo ka moka. Modimo ke mang, le gona ke motho wa mohuta mang? Beibele e utolla gore o fapana kudu le medimo e tlwaelegilego ya setšo le ya bodumedi bjo bo tlwaelegilego. Ke Mmopi wa dilo ka moka, eupša batho ba bantši ga ba tsebe gakaalo ka yena.
Modimo ke motho. Ga se matla ao a sa hlalosegego, ao a fokago legohleng ntle le morero. O a nagana, o na le maikwelo le dipakane.
Modimo o na le matla le bohlale bjo bo sa lekanywego le selo. Ke ka baka leo tlholo ka moka e lego e raraganego, kudukudu dilo tšeo di phelago.
Modimo o bopile dilo ka moka. Ka baka leo, ga se a dirwa ka dilo tša tlhago tšeo yena a di hlodilego. Go e na le moo, ke motho wa moya, goba ga a na mmele wa nama.
Go ba gona ga Modimo ga se gwa lekanyetšwa ke nako. Ga e sa le a le gona gomme o tla dula a le gona. Ka gona, ga se a bopša ke motho.
Modimo o na le leina, leo le dirišitšwego ka makga a dikete ka Beibeleng. Leina leo ke Jehofa.
Jehofa Modimo o rata batho e bile o na le taba le bona.
MODIMO O TŠERE NAKO E KAE GORE A HLOLE LEGOHLE?
Beibele e bolela gore Modimo o hlodile “magodimo le lefase.” Lega go le bjalo, mantšu a ga a hlalose gore Modimo o tšere nako e kae go hlola legohle goba gore o dirišitše eng gore le be le sebopego. Go thwe’ng ka kgopolo ya bao ba dumelago tlholong ya gore Modimo o hlodile legohle ka matšatši a kgonthe a tshelelago a diiri tše 24? Kgopolo ye, yeo e ganwago ke borathutamahlale ba bantši, e theilwe kwešišong e fošagetšego kudu ya pego ya Beibele. Ela hloko seo ge e le gabotse Beibele e se bolelago.
Beibele ga e thekge ditumelo tša bao ba kgomaretšego setšo le bao ba dumelago tlholong bao ba rego go hlolwa ga legohle go tšere matšatši a kgonthe a tshelelago ao a nago le diiri tše 24
Beibele ga e thekge ditumelo tša bao ba kgomaretšego setšo le bao ba dumelago tlholong bao ba rego go hlolwa ga legohle go tšere matšatši a kgonthe a tshelelago a diiri tše 24.
Gantši Beibele e diriša lentšu “letšatši” go hlalosa dinako tše di fapafapanego. Maemong a mangwe, dinako tše ke tša botelele bjo bo sa tsebjego. Mohlala o mongwe wa se ke pego ya tlholo yeo e lego pukung ya Beibele ya Genesi.
Pegong ye ya Beibele, le lengwe le le lengwe la matšatši a tshelelago a tlholo le ka no ba le tšere nywaga e dikete.
Pele ga ge letšatši la mathomo la tlholo le ka thoma, Modimo o be a šetše a bopile legohle, go akaretša le polanete ya Lefase yeo go yona go bego go se na bophelo.
Go bonagala le lengwe le le lengwe la matšatši a tshelelago a tlholo le tšere nako e telele yeo ka yona Jehofa Modimo a bego a rulaganya lefase gore le tle le dulwe ke batho.
Pego ya Beibele ya tlholo ga e thulane le diphetho tša borathutamahlale tša gore legohle le na le nywaga e kae le le gona.
NA MODIMO O DIRIŠITŠE TLHAGELELO?
Ba bantši bao ba sa dumelego Beibele ba godiša kgopolo ya gore diphedi di bile gona ka dikhemikhale tše di sa phelego go dirišwa mekgwa e sa tsebjego le yeo e se nago morero. A re re mohlomongwe ka nako e itšego selo se se swanago le paketheria, goba sephedi seo se kgonago go tšweletša diphedi tše dingwe, ganyenyane-ganyenyane se ile sa ikatiša go ba diphedi tše di lego gona lehono. Se se tla bolela gore motho e lego sephedi se se raraganego, ge e le gabotse o tšwa paketherieng.
Thuto ya tlhagelelo e amogelwa le ke bao ba ipolelago gore ba dumela gore Beibele ke Lentšu la Modimo. Ba dumela gore Modimo ke mothomi wa bophelo mo lefaseng ke moka a fo bogela mohlomongwe le go hlahla megato ya tlhagelelo. Lega go le bjalo, Beibele ga e bolele seo.
Pego ya Beibele ya tlholo ga e thulane le seo thutamahlale e se lemogilego mabapi le go tšwelela ga mehuta e fapafapanego mohuteng o tee wa sephedi
Go ya ka Beibele, Jehofa Modimo o bopile mehuta ka moka ya mehlare le diphoofolo, gaešita le monna le mosadi ba phethagetšego bao ba bego ba kgona go inaganela, go bontšha lerato, bohlale le toka.
Go molaleng gore, mehuta ya diphoofolo le dimela tšeo di hlodilwego ke Modimo di ile tša ba le diphetogo gomme tša tšweletša mehuta e mengwe e fapafapanego eupša e le ya legoro leo. Maemong a mantši, go a makatša gore mehuta yeo e tšweletšego e a fapana.
Pego ya Beibele ya tlholo ga e thulane le seo thutamahlale e se lemogilego mabapi le go tšwelela ga mehuta e fapafapanego mohuteng o tee wa sephedi.
TLHOLO YEO E HLALOSAGO MMOPI WA YONA
Magareng a bo-1800, rathutaphedi wa Brithania e lego Alfred Russel Wallace o ile a dumelelana le Charles Darwin ka thuto ya tlhagelelo yeo go yona diphedi tšeo di tlwaetšego tikologo ya tšona di tšwelago pele di phela le go ikatiša mola tšeo di sa tlwaelago tikologo ya tšona di hwago. Eupša gaešita le ratlhagelelo yo yo a tumilego go thwe o ile a re: “Go bao ba nago le mahlo a go bona le menagano yeo e tlwaetšego go naganišiša ka disele tše dinyenyane, madi, lefase ka moka le legohle leo le tletšego dinaledi . . . , di bontšha gore go na le bohlale le tlhahlo e kwagalago; ka lentšu le tee, go na le, Mohlahli yo bohlale.”
Mo e ka bago nywaga e dikete tše pedi pele Wallace a e ba gona, Beibele e be e šetše e boletše gore: “Gobane dika tša [Modimo] tše di sa bonagalego di bonwa gabotse go tloga tlholong ya lefase go ya pele, gobane di hlathwa ka dilo tšeo di dirilwego, ke gore matla a gagwe a neng le neng le Bomodimo bja gagwe.” (Baroma 1:20) Mohlomongwe nako le nako o ka ba o ipotšiša ka dilo tše makatšago tša tlhago—go tloga ka bjang bjo tee go fihla ka makoko a legodimo ao a sa balegego. Ka go hlahloba tlholo o ka tseba Mmopi.
O ka botšiša gore: ‘Ge e ba go na le Modimo yo lerato yo a hlodilego dilo ka moka, ke ka baka la’ng a dumelela tlaišego? Na o hlokomologile tlholo ya gagwe ya lefaseng? Bokamoso bo re swaretše’ng?’ Beibele e na le dikanegelo tše dingwe tše dintši tšeo di sa tsebjego—ditherešo tšeo di utilwego ke dikgopolo tša batho le dingangišano tša bodumedi, e lego seo se dirilego gore di se tsebje ke batho ba bantši. Bagatiši ba makasine wo, e lego Dihlatse tša Jehofa, ba ka thabela go go thuša go hlahloba therešo ya Beibele yeo e sa tswakwago le selo le go ithuta mo go oketšegilego ka Mmopi le bokamoso bja batho ba gagwe.
Ithute ka mo go oketšegilego
Na Beibele e a Ikganetša?
Hlahloba ditemana tša Beibele tšeo di bonagalago di ganetšana ke moka o diriše mekgwa e holago gore o kgone go kwešiša taba gabotse.
Na o ka Bona Modimo yo a sa Bonagalego?
Ithute kamoo o ka dirišago “mahlo a pelo ya gago.”


text:
Kgaolo 42: Pokolo e a Bolela
NA O kile wa kwa pokolo e bolela? O ka re: ‘Aowa, diphoofolo ga di kgone go bolela.’ Eupša Beibele e re botša ka pokolo yeo e kilego ya bolela. Anke re bone kamoo seo se ilego sa direga ka gona.
Baisiraele ba be ba le kgauswi le go tsena nageng ya Kanana. Balaka kgoši ya Moaba o be a boifa Baisiraele. Ka gona o ile a romela baromiwa go yo bitša monna yo bohlale yo a bitšwago Bileama gore a tle a rogake Baisiraele. Balaka o ile a holofetša go nea Bileama tšhelete e ntši, ka go re’alo Bileama a namela pokolo ya gagwe gomme a tšea leeto la go ya go Balaka.
Jehofa o be a sa nyake gore Bileama a rogake setšhaba sa Gagwe. Ka gona a roma morongwa yo a bego a swere tšhoša e telele gore a eme tseleng gomme a thibele Bileama. Bileama o be a sa bone morongwa yoo, eupša pokolo yona e be e mmona. Ka go re’alo pokolo yeo ya leka go feta ka thoko ga morongwa gomme mafelelong ya fo kwatama tseleng. Bileama a galefa kudu gomme a itia pokolo yeo ya gagwe ka lepara.
Ke moka Jehofa a dira gore Bileama a kwe pokolo ya gagwe e mmolediša. E ile ya mmotšiša ya re: ‘Ke go dirile’ng gore o be o ntie?’
Bileama a re: ‘O ntirile lešilo. Ge nkabe ke be ke swere tšhoša, nkabe ke go bolaile!’
Pokolo ya mmotšiša ya re: ‘Na nkile ka go dira tše?’
Bileama a araba a re: “Aowa!”
Ke moka Jehofa a dira gore Bileama a bone morongwa yo a swerego tšhoša yo a bego a eme tseleng. Morongwa yoo a re: ‘Ke ka baka la’ng o iteile pokolo ye ya gago? Ke tlile go go thibela ka gobane ga se wa swanela go yo roga Baisiraele. Ge nkabe pokolo ya gago e se ya ka ya ntšhirogela, nkabe ke go bolaile, eupša yona ka se e gobatše.’
Bileama a re: ‘Ke dirile sebe. Ke be ke sa tsebe gore ke wena o bego o eme tseleng.’ Morongwa o ile a mo dumelela go feta gomme Bileama a ya go Balaka. Bileama o ile a leka go roga Baisiraele, eupša go e na le moo Jehofa a dira gore a ba šegofatše gararo.
Numeri 21:21-35; 22:1-40; 23:1-30; 24:1-25.
Dipotšišo
- Balaka e be e le mang, gomme ke ka baka la’ng a ile a romela baromiwa gore ba yo bitša Bileama?
- Ke ka baka la’ng pokolo ye ya Bileama e kwatame mo tseleng?
- Ke’ng seo Bileama a ilego a kwa pokolo ya gagwe e se bolela?
- Morongwa yo o ile a re’ng go Bileama?
- Go ile gwa direga’ng ge Bileama a be a leka go rogaka Baisiraele?
Dipotšišo tša tlaleletšo
- Bala Numeri 21:21-35.
Ke ka baka la’ng Baisiraele ba ile ba fenya Sihoni kgoši ya Baamore le Ogo kgoši ya Bashani? (Num. 21:21, 23, 33, 34)
- Bala Numeri 22:1-40.
Maikemišetšo a Bileama ka go leka go rogaka Baisiraele e be e le afe, gomme ke dithuto dife tšeo re ka ithutago tšona go se? (Num. 22:16, 17; Die. 6:16, 18; 2 Pet. 2:15; Juda 11)
- Bala Numeri 23:1-30.
Gaešita le ge Bileama a ile a bolela eka e be e le morapedi wa Jehofa, ditiro tša gagwe di ile tša bontšha bjang gore e be e se yena? (Num. 23:3, 11-14; 1 Sam. 15:22)
- Bala Numeri 24:1-25.
Pego ye ya Beibele e matlafatša bjang tumelo ya rena go phethagaleng ga morero wa Jehofa? (Num. 24:10; Jes. 54:17)


text:
Madireng a Lefase
Lefase
Go ya ka Mokgatlo wa Lefase wa tša Maphelo, go tlaišwa ga basadi go fetogile “bothata bja lefase bja tša maphelo bjo bo golago ka tekanyo e kgolo.” Mokgatlo wa Lefase wa tša Maphelo o re: “Mo e ka bago 35 lekgolong ya basadi ba tla tlaišwa ke batho bao ba ratanago le bona goba bao ba sa ratanego le bona. Go tlaišwa ke motho yo o mo ratago ke selo se se tlwaelegilego kudu . . . , seo se kgomago 30 lekgolong ya basadi lefaseng ka bophara.”
Brithania
Nyakišišong yeo e dirilwego go batho ba 64 303, go hweditšwe gore 79 lekgolong e nagana gore “bodumedi ke sebaki sa dilo tše dintši tšeo di nyamišago gotee le diphapano lefaseng lehono.” Go feta moo, ka 2011 ge go be go balwa batho kua Engelane le Wales go hweditšwe gore ke feela 59 lekgolong ya badudi yeo e ipolelago gore ke Bakriste, e lego palo e theogilego go tloga go 72 lekgolong ga e sa le go tloga ka 2001. Nakong yona yeo, palo ya bao ba boletšego gore ga se ditho tša bodumedi e oketšegile go tloga go 15 go ya go 25 lekgolong.
China
Go ya ka pego ya ditaba, morago bjale molao wa mmušo wo o kaonefaditšwego o laetše bana bao ba godilego gore ba se etele batswadi bao ba tšofalago feela, eupša ba ba nee le seo go thwego ke dinyakwa tša maikwelo. Molao “ga o bolele gore go tla otlwa” bana bao ba palelwago ke go dira seo.
Yuropa
Dihlopha tša disenyi ga bjale di foraforetša batho ka dilo tšeo di tlwaelegilego tša letšatši le letšatši tše bjalo ka ditlolo, disepe tša go hlwekiša gaešita le dijo. Mopresitente wa khamphani yeo e eletšago ka tšhireletšego ya dijo o re: “Mo e ka bago dilo ka moka tšeo go bonagalago di sa bitše tšhelete e ntši, di ka dirišetšwa go hlalefetša batho.” Setsebi se sengwe se akanyetša gore 10 lekgolong ya dijo tšeo di rekwago dinageng tšeo di hlabologilego ke tšeo di tswakilwego.
Ithute ka mo go oketšegilego
Na go na le Bodumedi bjo bo ka Botwago?
Na o nyamišitšwe ke bodumedi? Ge e ba go le bjalo, o ka thatafalelwa ke go bota bodumedi le ge e le bofe. Go ithuta Beibele go ka thuša bjang?


text:
May 2-
8
Jobo 38-42
Kopelo 63 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Go Rapelela ba Bangwe go Thabiša Jehofa”: (10 mets.)
Job 42:7, 8
—Jehofa o be a nyaka gore Jobo a rapelele Elifase, Bilidada le Tsofara (w13 6/15 21 ¶17; w98 5/1 30 ¶3-6)
Job 42:10
—Jehofa o ile a fodiša Jobo ka morago ga gore a ba rapelele (w98 5/1 31 ¶3)
Job 42:10-17
—Jehofa o ile a šegofatša Jobo kudu ka baka la tumelo le kgotlelelo ya gagwe (w94 11/15 20 ¶19-20)
-
Go Epa Matlotlo a Moya: (8 mets.)
Job 38:4-7
—“Dinaledi tša meso” ke bomang, gona re tseba’ng ka bona? (bh 97 ¶3)
Job 42:3-5
—Re ka dira’ng gore re bone Modimo go etša ge Jobo a ile a mmona? (w15 10/15 7-8 ¶16-17)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Job 41:1-26
DIRA SOHLE BODIREDING
Lokišeletša Dithero tša Kgwedi ye: (15 mets.) Poledišano. Bapala dibidio tša dithero tša mohlala, ke moka le boledišane ka dintlha tša bohlokwa. Ge le ahlaahla taba ya go dirišwa ga sedirišwa sa elektroniki, ka boripana bolela ka dintlha tšeo di lego ka tlase ga “Ditsela tša go Diriša Lenaneo la JW Library.” Gopotša batheetši gore kgwedi e nngwe le e nngwe ba bege makga ao ba bontšhitšego batho dibidio tšhemong. Ba kgothaletše go itirela dithero.
BOPHELO BJA BOKRISTE
Kopelo 60
“Na o Diriša Lenaneo la JW Library?”: (15 mets.) Thoma ka go swara poledišano ya metsotso e mehlano yeo e theilwego sehlogong se. Ka morago ga moo o bapale bidio ya Thoma go Diriša Lenaneo la “JW Library” ke moka le boledišane ka yona ka bokopana. Ka morago ga moo, dira se se swanago ka bidio ya Taonelouta Dikgatišo le go di Hlokomela le ya Ikgethele Mokgwa wa go Bala. Kgothaletša bohle bao ba ka kgonago go tsenya lenaneo la JW Library didirišweng tša bona tša elektroniki le go taonelouta dikgatišo pele go tlo ahlaahlwa karolo yeo e rego, “Ditsela tša go Diriša Lenaneo la JW Library” bekeng ya May 16.
Thuto ya Beibele ya Phuthego: (30 mets.) ia kgao. 14 ¶14-22, le dipotšišo tša poeletšo go letl. 124
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 77 le Thapelo


text:
MAMETLETŠO
Lebaka Leo ka Lona Bakriste ba Therešo ba sa Dirišego Sefapano Borapeding
SEFAPANO se a ratwa le go hlompšha ke batho ba dimilione. The Encyclopædia Britannica e bitša sefapano gore ke “seka se segolo sa bodumedi bja Bokriste.” Lega go le bjalo, Bakriste ba therešo ga ba diriše sefapano borapeding. Ka baka la’ng?
Lebaka la bohlokwa ke gore Jesu Kriste ga se a hwela sefapanong. Lentšu la Segerika leo ka kakaretšo le fetolelwago e le “sefapano” ke stau·rosʹ. Ge e le gabotse le bolela “kota ye e emego thwii.” The Companion Bible e re: “[Stau·rosʹ] le ka mohla ga e bolele diripa tše pedi tša dikota tše di phekagantšwego ka sebopego le ge e le sefe . . . Ga go selo seo se begilwego Segerikeng sa [Testamente e Mpsha] seo se ka bolelago diripa tše pedi tša kota.”
Ditemaneng tše mmalwa, bangwadi ba Beibele ba diriša lentšu le lengwe bakeng sa sedirišwa seo Jesu a hwetšego go sona. Ke lentšu la Segerika la xyʹlon. (Ditiro 5:30; 10:39; 13:29; Ba-Galatia 3:13; 1 Petro 2:24) Lentšu le ge e le gabotse le bolela “kota” goba “phata, molamo goba sehlare.”
Ge e hlalosa lebaka leo ka lona kota feela e bego e dirišwa gantši bakeng sa dipolao, puku ya Das Kreuz und die Kreuzigung (Sefapano le go Bapolwa), ka Hermann Fulda, e bolela gore: “Dihlare di be di sa hwetšagale mo gohle mafelong ao a kgethilwego bakeng sa go bolawa ga batho phatlalatša. Ka gona kota e bonolo e be e epelwa mo fase. Gona moo koteng disenyi di be di emišetša matsogo a tšona godimo gomme a tlengwa le go kokotelwa, le gona gantši le maoto a tšona a be a tlengwa le go kokotelwa.”
Lega go le bjalo, bohlatse bjo bo kgodišago kudu le go feta bo tšwa Lentšung la Modimo. Moapostola Paulo o re: “Kriste o re lokolotše thogakong ya Molao ka theko ka go ba thogako legatong la rena, gobane go ngwadilwe gwa thwe: ‘Go rogakilwe motho yo mongwe le yo mongwe yo a fegilwego koteng [“sehlareng,” King James Version].’” (Ba-Galatia 3:13) Mo Paulo o tsopola Doiteronomio 21:22, 23, yeo ka ntle le pelaelo e bolelago ka kota, e sego sefapano. Ka ge mokgwa o bjalo wa polao o be o dira motho gore e be “morogakwa,” e ka se be mo go swanetšego go Bakriste gore ba kgabiše magae a bona ka diswantšho tšeo go tšona go swantšhitšwego Kriste a kokotetšwe.
Ga go na bohlatse bjo bo bontšhago gore nywageng e 300 ya mathomo ka morago ga lehu la Kriste, bao ba bego ba ipolela gore ke Bakriste ba ile ba diriša sefapano borapeding. Lega go le bjalo, ngwaga-kgolong wa bone, Mmušiši wa moheitene e lego Constantine o ile a ba mosokologi wa go sokologela Bokristeng bja bohlanogi gomme a kgothaletša sefapano e le seka sa bjona. Go sa šetšwe gore maikemišetšo a Constantine e be e le afe, sefapano se be se sa tswalane felo le Jesu Kriste. Ge e le gabotse, sefapano se thomile boheiteneng. New Catholic Encyclopedia e dumela ka gore: “Sefapano se hwetšwa setšong sa pele ga Bokriste le go seo e sego sa Bokriste.” Methopo e mengwe e fapa-fapanego e ile ya tswalanya sefapano le borapedi bja tlhago gotee le ditirelo tša boheitene tša tša botona le botshadi.
Ka gona, ke ka baka la’ng seka se sa boheitene se ile sa kgothaletšwa? Go bonagala e be e le go dira gore go be bonolo go baheitene gore ba amogele seo go thwego ke Bokriste. Lega go le bjalo, go ineela sekeng le ge e le sefe sa boheitene go ganwa ka mo go feletšego ke Beibele. (2 Ba-Korinthe 6:14-18) Mangwalo gape a iletša mehuta ka moka ya borapedi bja medimo ya diswantšho. (Ekisodo 20:4, 5; 1 Ba-Korinthe 10:14) Ka gona, ka lebaka le le kwagalago gabotse, Bakriste ba therešo ga ba diriše sefapano borapeding. *
^ ser. 9 Bakeng sa go ahla-ahlwa ka botlalo ga taba ya sefapano, bona matlakala 398-402 a puku ya Go Boledišana ka Mangwalo, yeo e gatišitšwego ke Dihlatse tša Jehofa.


text:
TABA YA LETLAKALA LA KA NTLE | O KA KWEŠIŠA BEIBELE
Go Hwetša Thušo ya go Kwešiša Beibele
Nagana o thoma go etela nageng e šele. O kopana le batho bao o sa ba tsebego gotee le metlwae, tšhelete le dijo tšeo o sa di tlwaelago. Go a kwešišega gore o ka ikwa o gakanegile.
O ka ikwa ka tsela e swanago ge o thoma go bala Beibele. E go iša lefaseng la bogologolo leo go bonalago o sa le tlwaela. Ge o le moo o kopana le batho bao ba bitšwago Bafilisita, o kopana le metlwae yeo o sa e tlwaelago e bjalo ka ‘go gagola diaparo,’ goba o kwa ka dijo tšeo di bitšwago manna le tšhelete ya tšhipi yeo e tsebjago e le terakema. (Ekisodo 16:31; Joshua 13:2; 2 Samuele 3:31; Luka 15:9) Tše ka moka di ka go gakantšha. Go fo swana le ge o etela nageng e šele, na o be o ka se thabele gore motho yo mongwe a go hlalosetše dilo tše itšego?
THUŠO YA NAKONG E FETILEGO
Go tloga ge mangwalo a makgethwa a be a thoma go ngwalwa lekgolong la bo-16 la nywaga B.C.E., batho ba ile ba thušwa go a kwešiša. Ka mohlala, moetapele wa mathomo wa setšhaba sa Isiraele e lego Moshe “o ile a hlalosa” seo se bego se ngwadilwe.—Doiteronomio 1:5.
Barutiši bao ba swanelegago ba Mangwalo ba be ba sa dutše ba le gona le nywagakgolong e lesome ka morago. Ka 455 B.C.E., sehlopha se segolo sa Bajuda seo se akaretšago bana ba bantši, se be se phuthegetše borekišetšong bja motse wa Jerusalema. Barutiši ba Beibele ba be ba le moo ba “bala puku [yona yeo e kgethwa] . . . ka go hlaboša.” Eupša ba dirile go gontši. “[Ba thušitše] gore batho ba kwešiše seo se balwago.”—Nehemia 8:1-8.
Ka morago ga nywagakgolo e mehlano, Jesu o ile a swarega ka modiro o swanago wa go ruta. Ge e le gabotse, batho ba be ba mo tseba e le morutiši. (Johane 13:13) O ile a ruta mašaba le batho ka o tee ka o tee. Lebakeng le lengwe o ile a bolela le lešaba le legolo a nea Thuto e tumilego ya Thabeng, gomme “mašaba a ile a tlabja kudu ke tsela ya gagwe ya go ruta.” (Mateo 5:1, 2; 7:28) Sehleng sa seruthwane sa 33 C.E., Jesu o ile a boledišana le barutiwa ba gagwe ba babedi ge ba be ba lebile motsaneng wa kgaufsi le Jerusalema a ba “bulela Mangwalo ka mo go feletšego.”—Luka 24:13-15, 27, 32.
Barutiwa ba Jesu le bona e be e le barutiši ba Lentšu la Modimo. Lebakeng le lengwe, letona la kgoro la Moethiopia le be le bala taba e itšego ka Mangwalong. Morutiwa yo a bego a bitšwa Filipi o ile a ya go lona gomme a le botšiša gore: “Na ruri tše o di balago o a di kwešiša?” Moethiopia o ile a araba ka gore: “Ruri, nka kgona bjang go kwešiša ka ntle le gore motho yo mongwe a ntlhahle?” Ke moka Filipi o ile a mo hlalosetša seo se bolelwago ke taba yeo.—Ditiro 8:27-35.
THUŠO E A HWETŠAGALA LEHONO
Ka go swana le barutiši ba Beibele ba nakong e fetilego, Dihlatse tša Jehofa lehono di swaregile ka modiro wa go ruta batho Beibele dinageng tše 239 lefaseng ka bophara. (Mateo 28:19, 20) Beke e nngwe le e nngwe di thuša batho ba fetago dimilione tše senyane go kwešiša Beibele. Ba bantši ba barutwana bao ga se Bakriste. Dithuto tše ke mahala e bile di ka swarelwa legaeng la motho goba lefelong le ge e le lefe leo a le kgethago. Batho ba bangwe ba bile ba thabela go swarelwa dithuto ka mogala goba bidio, ba diriša khomphutha goba sedirišwa se sengwe sa elektroniki.
Hle ikopanye le yo mongwe wa Dihlatse tša Jehofa bakeng sa go hwetša tsebišo mabapi le kamoo o ka holwago ke thulaganyo ye. O tla hwetša gore go e na le gore Beibele e be puku yeo e sa kwešišegego, e “hola ka go ruta, go kgala, go phošolla le go laya ka toko,” e le gore o ‘swanelege ka botlalo, o hlangwe ka mo go feletšego bakeng sa modiro o mongwe le o mongwe o mobotse.’—2 Timotheo 3:16, 17.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.
Lenaneo la go Ithuta Beibele Bakeng sa Bohle
Hwetša dikarabo tša dipotšišo tše seswai tšeo di botšišwago kudu tša mabapi le lenaneo la rena la go ithuta Beibele.


text:
Go ba Gotee ga Lapa
“Bona gore ke mo gobotse le mo go kgahlišago gakaakang ge bana ba motho ba dudišana ka botee!”—PSALME 133:1.
Lebaka la ba bangwe la go keteka Keresemose.
Ka ge Baisiraele ka moka e be e le ditlogolo tša monna o tee, Jakobo, goba Isiraele, e be e le “bana ba motho,” ditho tša lapa letee. Ge ba be ba bokana bakeng sa monyanya kua Jerusalema, e be e le “mo gobotse” le “mo go kgahlišago.” Go swana le bona, malapa a mantši lehono a lebelela pele bakeng sa go kopana le go thabela nako e ‘botse’ le e “kgahlišago” ka Keresemose.
Ke ka baka la eng e le tlhohlo?
Encyclopedia of Christmas and New Year’s Celebrations e re: “Mathata a manyenyane ao lapa le bago le ona ngwageng a fetoga a magolo ge lapa le kopana nakong ya maikhutšo.”
Ke melao efe ya motheo ya Beibele yeo e ka thušago?
“Lefa batswadi le borakgolo le bomakgolo ba [gago] seo se ba swanetšego.” (1 Timotheo 5:4) Go fihla bokgoleng bjo bo kgonegago, rulaganyang maeto a ka mehla a go etela ba leloko. Ge ba leloko leno ba dula kgole, o sa dutše o ka kgona go ikgokaganya le bona gantši. O re’ng o sa ngwale lengwalo, wa ba leletša mogala, wa ba romela molaetša ka e-mail, goba wa bolela le bona inthaneteng? Go boledišana le bona ka mehla go fokotša diphapano.
‘Le dikadika go bontšha lerato. Le katološeng lerato.’ (2 Bakorinthe 6:12, 13) Ba leloko bao ba bonwago gatee ka ngwaga ba ka fetoga batho ba šele kapejana—kudukudu go bana. Bana ba bangwe ba nagana gore ga ba swane gakaalo le borakgolo le bomakgolo ba bona goba ba leloko bao ba dulago kgole. Ka baka leo, kgothaletša bana ba gago gore ba ‘katološe’ lerato la bona ka go le bontšha le ba leloko bao ba tšofetšego. * Bana bao ba dulago ba fetša nako le batšofadi ba feleletša ba bontšha batho bao ba ba fetago ka bogolo kwelobohloko le tebogo kutšwanyana.
“Go bolela mantšu a nepagetšego ka nako e swanetšego go kgahliša kudu.” (Diema 15:23, New Century Version) Le ka thibela bjang diphapano goba dikgang gore di se ke tša senya ditswalano tša lapa? Tsela e nngwe ke ka go kgetha “nako e swanetšego” ya go boledišana ka dilo tšeo go tshwenyegilwego ka tšona. Ge e ba le boledišana ka mehla, le tla nolofalelwa ke go boledišana le ditho tša lapa ka sephiring bakeng sa go rarolla mathata le ge e le afe gotee le go thabela dinako tše ‘botse’ le tše “kgahlišago” tša ge le kopana.
^ ser. 9 Bona dihlogo tše rego, “Ke ka Baka La’ng ke Swanetše go Tseba Bo-rakgolo le Bo-makgolo?” le “Nka ba Kgaufsi Bjang le Bo-rakgolo le Bo-makgolo?” ka ditokollong tša Phafoga! tša May 8 le June 8, 2001, tšeo di gatišitšwego ke Dihlatse tša Jehofa.


text:
DIKANEGELO TŠA BEIBELE TŠA DISWANTŠHO
Dikanegelo tša Beibele tša Diswantšho
Josefa Nageng ya Egipita
Bala ka Josefa yoo a ilego a ba lekgoba kua Egipita eupša a sa kago a kgaotša go hlankela Modimo. Bala kanegelo ya diswantšho Inthaneteng goba faeleng e phrinthilwego ya PDF.
Tše di Oketšegilego go tšwa Dihlogong tše
Moya o Mokgethwa o Matlafatša Simisone
Simisone o dira dilo tše matla ka ge e be e le moahlodi wa Isiraele. Moya o mokgethwa wa Jehofa o mo thušitše bjang? O ka hwetša bjang moya wa Modimo?
Jehofa o Matlafatša Gideone
Banna bao ba laetšwego ke Gideone ba ile ba fediša madira a mantši a Bamidiane.
Ruthe ke Mogwera yo a Botegago
Le ge e be e se Moisiraele, potego ya gagwe e ile ya mo tlišetša tšhegofatšo e kgahlišago ya Modimo.


text:
SIERRA LEONE LE GUINEA
1945-1990 ‘Go Tliša ba Bantši go Lokeng’
—Dan. 12:3. (Karolo 1)
Baromiwa ba Gilead ba a Goroga
Ka June 1947, dialoga tše tharo tša Sekolo sa Beibele sa Watchtower sa Gilead e lego Charles Fitzpatrick, George Richardson le Hubert Gresham ba ile ba goroga motseng wa Freetown. Bana babo rena ba e be le baromiwa ba mathomo go ba bantši bao ba ilego ba goroga ka morago.
Baromiwa ba ile ba lemoga gore bagoeledi ba motseng woo ba be ba fagahletše go bolela ditaba tše dibotse, eupša sa pele ba be ba swanetše go ba le bokgoni bja go ruta. (Mat. 28:20) Ka gona baromiwa ba ile ba thoma go ruta bagoeledi ba kamoo ba ka latelelago kgahlego le kamoo ba ka swarago dithuto tša Beibele. Ba ile ba ba nea le tlhahlo yeo e lego nakong ya mabapi le diboka tša phuthego le kamoo mokgatlo o rulagantšwego ka gona. Go ile gwa swarwa seboka sa phatlalatša Holong ya Wilberforce Memorial. Baromiwa ba ile ba thaba kudu ge ba be ba bona batho ba 450 ba tlile sebokeng seo. Ge nako e dutše e eya, baromiwa ba ile ba thoma thulaganyo ya gore beke e nngwe le e nngwe go be le Letšatši la go Sepediša Dimakasine. Tlhahlo ye e ile ya matlafatša phuthego le go thuša gore go tle go be le koketšego nakong e tlago.
Ka nako yeo, baromiwa ba be ba thatafalelwa ke go tlwaelana le boemo bja leratadima. Pego ya lekala ya 1948 e re: “Boemo bja leratadima Sierra Leone bo thata. Sehla sa dipula se tšea dikgwedi tše tshela gomme dipula tša gona di a tšhologa, ke tša matlakadibe e bile ga di kgaotše. Ka dinako tše dingwe pula e na dibeke tše pedi e sa khule. Ka sehla sa ge dipula di sa ne, go fiša kudu e bile go ba le monola o montši.” Batho bao ba bego ba etla Sierra Leone ba etšwa Yuropa ba be ba sa dule moo nako e telele. Malaria, letadi le malwetši a dinageng tšeo a be a buša bjalo ka kgoši. Baromiwa ba ile ba babja ka go latelana gomme ba swanelwa ke go boela gae.
Ga go makatše ge bagoeledi ba moo ba ile ba nyamišwa ke seo. Eupša ga se ba ka ba hwa matwa. Magareng ga 1947 le 1952, bagoeledi ba ile ba oketšega go tloga go ba 38 go ya go ba 73. Kua Waterloo, e lego toropo ya kgauswi le Freetown, babulamadibogo bao ba šomago ka thata ba ile ba thuša go hloma phuthego e mpsha. Go ile gwa thongwa dihlopha tše difsa tša batho bao ba bego ba nyaka go ithuta kua Kissy le Wellington, tšeo di lego kgauswi le Freetown. Go be go bonagala go tla ba le koketšego e kgolo Sierra Leone. Eupša go be go nyakega’ng?
Ketelo Yeo e Matlafatšago
Ka November 1952, monna yo motelele le yo mosesane yo a lego nywageng ya bo-30 o ile a goroga ka sekepe kua Freetown gomme a tsena leemaemeng la motseng woo. Moeng yoo, e lego Milton G. Henschel yo a bego a etšwa ntlongkgolo, o gopola ka gore: “Ke be ke makaditšwe ke kamoo motse wo o bego o hlwekile ka gona go feta metse ya dinageng tše dingwe. . . . Diterata di be di adilwe ka maswika, mabenkele a nyeuma ka batho, go na le dikoloi tše difsa gomme batho ba eya godimo le fase.”
Ngwanabo rena Henschel o ile a ya legaeng la baromiwa la Freetown ka maoto, leo o bego o swanetše go tshela diterata tše pedi go tloga Sehlareng sa Leokodi seo se bego se tsebja ke bohle gore o fihle go lona. Ge a fihla moo, o ile a tsebiša bana babo rena bao ba bego ba bokane moo gore Sierra Leone e be e tla hwetša thušo e oketšegilego. Sontaga se se latelago, batho ba 253 ba ile ba bokana Holong ya Wilberforce Memorial go tlo kwa ge a nea ditsebišo tše tša go thabiša: Sierra Leone e tlo ba le lekala la yona, molebeledi wa tikologo le dikopano tša tikologo; go tla hlongwa phuthego e mpsha kua Kissy; e bile modiro wa boboledi o tlo katološwa kudu diprofenseng. Batheetši ba ile ba thaba kudu!
Ngwanabo rena Henschel o itše: “Batheetši ba ile ba dulela gore kusheh, e lego lentšu le matla leo le bolelago gore ‘agaa!’ Bana babo rena ba be ba thabile ka tsela e sa hlalosegego. Batheetši ba ile ba tloga holong ka dihlophahlopha e šetše e le bošego, . . . ba bangwe ba bona ba tšama ba opela dikopelo.”
Moromiwa yo a bego a sa tšwa go fihla e lego William Nushy o be a kgethilwe go okamela ofisi e mpsha ya lekala. William o kile a šoma go thuša batho go bapala dikarata le mataese dikhasinong tša kua United States. Ka morago ga go ba Mokriste, o ile a tlogela mošomo woo gomme a phela ka melao ya motheo ya go loka, e lego seo se ilego sa dira gore bagoeledi ba kua Sierra Leone ba mo rate le go mo hlompha.


text:
Popularne rymy do
zycie
mnie
inie
czas
jest
dzień
zawsze
ciebie
wszystko
świecie
świat
życia
wiele
się
będzie
oczy
siebie
razem
serce
serca
chwilę
domu
słowa
urodziny
Tobie
marzenia
lat
świata
rana
miłości
Rymy do zapchanego
badanego, bajanego, bąkanego, bijanego, branego, brzanego, bujanego, bułanego, cacanego, chlanego, cofanego, cwanego, cykanego, ćpanego, danego, dawanego, dodanego, dolanego, dukanego, dyganego, dymanego, dzianego, dźganego, fikanego, gadanego, gibanego, gnanego, granego, grzanego, hepanego, iglanego, iskanego, jadanego, jaranego, jąkanego, jebanego, kalanego, karanego, kąpanego, kąsanego, kidanego, kiwanego, kopanego, kucanego, kulanego, kumanego, lanego, lizanego, lnianego, lulanego, łajanego, łamanego, łapanego, łatanego, łganego, łupanego, łykanego, macanego, mazanego, mianego, miganego, mijanego, motanego, nadanego, nalanego, nękanego, nizanego, oblanego, obranego, oddanego, odlanego, ognanego, ogranego, olanego, ołganego, opranego, oranego, osranego, owianego, ozwanego, pacanego, pasanego, pchanego, pętanego, pianego, pijanego, pikanego, pisanego, podanego, polanego, pranego, pukanego, pykanego, pytanego, rąbanego, różanego, ruganego, rwanego, rypanego, rżanego, sianego, słanego, spranego, ssanego, suwanego, sykanego, sypanego, teranego, tkanego, tupanego, tykanego, ubranego, udanego, ugranego, ulanego, umianego, upranego, urwanego, usianego, usłanego, usranego, ustanego, utkanego, uznanego, wahanego, walanego, wdanego, wgranego, wianego, witanego, wlanego, wołanego, wsianego, wwianego, wydanego, wylanego, zadanego, zalanego, zdanego, zgnanego, zgranego, zlanego, znanego, zoranego, zwanego, zwianego, źganego, żądanego, żganego


text:
PHAFOGA! AUGUST 2015
Disele tša Gago
—Makgobapuku ao a Phelago!
Go utollwa ga sebopego sa DNA go fetotše tsela yeo re kwešišago bophelo ka tša thutamahlale.
Disele tša Gago
—Makgobapuku ao a Phelago!
Ke’ng seo se dirilego gore borathutamahlale bao ba hlomphegago ba se sa dumela thutong ya tlhagelelo?
Go Ruta Bana go ba le Boitshwaro
Go nea bana ba gago selo se sengwe le sengwe seo ba se nyakago ke go ba tima selo sa bohlokwa le go feta.
Thuto ya Beibele e Thuša Batho go Bala le go Ngwala
Ge Josefina a na le nywaga e 101 o ile a tsenela lenaneo la go ithuta go bala le go ngwala leo le bego le swarwa ke Dihlatse tša Jehofa. O ile a šoma bjang?
Kgotlelelo
Na Beibele e bea mellwane tabeng ya kgotlelelo?
O Ile a Kgomarela Ditumelo tša Gagwe
Song Hee Kang o ile a lebeletšana le kalafo e hlobaetšago ka katlego ge a be a na le nywaga e 14 feela.
Dikere tše Ekego ke Metšhene tša Leafhopper ya Issus
Dikere tše ke tšona di dirago gore khunkhwane ye e kgone go fofa ka matla le ka tsela e laolegago.
Dihlogo tše Dingwe tša Inthaneteng
Bafsa ba Bolela ka go Itlhokomela
Na thatafalelwa ke go ja dijo tše swanetšego le go itšhidulla? Bidiong ye e kopana bafsa ba hlalosa seo ba se dirago gore ba dule ba phetše gabotse mmeleng.
Ekwa Batswadi ba Gago
Ke ka baka la’ng go le bohlokwa gore o kwe batswadi ba gago? Bogela bidio ye ya dipopaye gomme wena le Kabelo le ithute karabo.


text:
TABA YA LETLAKALA LA KA NTLE: NA RE REKA KUDU?
Ke ka Baka la Eng re Reka?
Nyakišišong ya lefase ka bophara yeo e lokolotšwego ka 2012, batho ba tekanyo ya seripagare bao ba ilego ba arabela ba dumela gore ba be ba reka dilo tšeo ge e le gabotse ba bego ba sa di nyake. Ba tekanyo ya peditharong ba nagana gore bareki ba reka kudu. Go tshwenyega mo go bjalo go ka lokafatšwa. Bareki ba bantši ba kgakgetšwe dikolotong tšeo di oketšegago. Banyakišiši ba bolela gore go reka dilo tše dintši kudu go ka se re kgotsofatše ka mo go feletšego, eupša go ka lebiša kgateletšegong e kgolo le manyaming! Ka gona, ke ka baka la’ng re reka gakaakaa?
KA GE re le bareki, re phela re rekišetšwa dilo ka go se kgaotše. Morero wa barekiši ke ofe? Ke go dira gore dilo tšeo motho a ka kgonago go phela ntle le tšona di bonagale e le dinyakwa. Barekiši ba a tseba gore moreki o laolwa kudu ke maikwelo. Ka gona, dipapatšo le go reka di hlametšwe go dira gore moreki a ikwe a thabile kudu.
Puku ya Why People Buy Things They Don’t Need e re: “Ge moreki a rera go reka selo se sefsa, gantši o ipona a se tsoma, a se hwetša e bile e le sa gagwe.” Ditsebi tše dingwe di nagana gore bareki ba ka thaba kudu ge ba reka moo ba ka feleletšago ba tšewa ke maikwelo. Setsebi sa tša thekišo e lego Jim Pooler se hlalosa gore: “Ge e ba morekiši a ka lemoga gore moreki o ikwa bjang, a ka ikhola ka go tšeega maikwelo le go se kgone go ikemelela ga moreki.”
O ka itšhireletša bjang gore o se ke wa tanywa ke barekiši bao ba nago le bokgoni? Beela maikwelo ka thoko gomme o bapiše dikholofetšo tša barekiši le boemo bja kgonthe.
KHOLOFETŠO: “Kaonefatša Bophelo bja Gago”
Ke ga tlhago go nyaka go phela bophelo bjo bokaone. Babapatši ba re imetša ka melaetša ya gore dikganyogo ka moka tša rena
SEO SE DIREGAGO E LE KA KGONTHE:
Ge dithoto tšeo re nago le tšona di dutše di oketšega, boemo bja bophelo bja rena ge e le gabotse bo ka fokola. Go nyakega nako e oketšegilego gotee le tšhelete gore re hlokomele dithoto tše oketšegilego. Kgateletšego e a oketšega ka baka la dikoloto, gomme nako ya go ba le ba lapa le bagwera e a fokotšega.
Ge dithoto tšeo re nago le tšona di dutše di oketšega, boemo bja bophelo bja rena ge e le gabotse bo ka fokola
Molao wa Motheo: “Gaešita le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.”—Luka 12:15.
KHOLOFETŠO: “Hwetša Maemo le Botumo”
Ga se batho ba bantši bao ba ka dumelago gore ba reka dilo bakeng sa go kgahla ba bangwe. Lega go le bjalo, Jim Pooler o re: “Ge batho ba reka, gantši e ba e le gore ba phenkgišana le bagwera, baagišani, bao ba šomago le bona gotee le ba leloko.” Ka baka leo, gantši dipapatšo di bontšha dilo tšeo e le tša batho ba atlegilego le ba humilego. Molaetša wa dipapatšo tšeo go bareki ke o rego: “Le wena o ka atlega le go huma!”
SEO SE DIREGAGO E LE KA KGONTHE:
Go kala bophelo bja rena ka go ipapiša le ba bangwe go dira gore re dule re sa kgotsofale. Ge motho a fihlelela selo se itšego seo a bego a se kganyoga, o thoma go duma se sengwe.
Molao wa Motheo: “Morati wa silifera a ka se kgotsofatšwe ke silifera.”—Mmoledi 5:10
KHOLOFETŠO: “Ipontšhe Gore o Mang”
Puku ya Shiny Objects e hlalosa gore: “Tsela e tlwaelegilego ya go botša ba bangwe gore re bomang (goba gore re nyaka go ba eng) ke ka tsela yeo re dirišago le go bonagatša dithoto tša rena.” Barekiši ba tseba se gomme ba šomela go tswalanya maina a dilo—kudukudu dilo tša maemo tša maina—le ditsela tše itšego tša go phela le ditekanyetšo tša gona.
O itebelela bjang, gomme o nyaka ba bangwe ba go lebelela bjang? Bjalo ka motho wa fešene goba wa go bogega? Go sa šetšwe gore o nyaka go ba motho wa mohuta mang, barekiši ba holofetša gore ge o ka fo reka leina la go tuma, o ka ba motho wa mohuta woo o kganyogago go ba yena.
SEO SE DIREGAGO E LE KA KGONTHE:
Go reka selo se itšego go ka se fetoše seo re tlogago re le sona goba gwa re nea dika tšeo di kgahlišago, tše bjalo ka go botega.
Molao wa Motheo: “Go ikgabiša ga lena e se be . . . ga go rwala dikgabišo tša gauta goba go apara diaparo tša maphadiphadi, eupša e be ga motho wa sephiring wa pelo.”—1 Petro 3:3, 4.


text:
KAROLO 6
Kamoo Bana ba Fetošago Lenyalo
“Bana ke bohwa bjo bo tšwago go Jehofa.”—Psalme 127:3
Go belegwa ga ngwana e ka ba selo se se thabišago le se se nyamišago go banyalani. Bjalo ka batswadi ba bafsa, le tla makatšwa ke go lemoga gore le tlo diriša nako ya lena e ntši le matla go hlokomela ngwana wa lena. Go se robale ka mo go lekanego le go fetoga ga maikwelo di ka baka kgateletšego lenyalong la lena. Bobedi bja lena le tla swanelwa ke go dira diphetogo e le gore le hlokomele ngwana wa lena le go tiiša lenyalo la lena. Keletšo ya Beibele e ka le thuša bjang gore le lebeletšane le ditlhohlo tše?
1 KWEŠIŠANG KAMOO NGWANA A FETOŠAGO BOPHELO BJA LENA
SEO BEIBELE E SE BOLELAGO: “Lerato ga le fele pelo e bile le botho.” E bile lerato “ga le nyake tša go ikhola, ga le rumolege.” (1 Bakorinthe 13:4, 5) Ka ge o le mma yo mofsa, ke ga tlhago gore o lebiše tlhokomelo ngwaneng wa gago. Lega go le bjalo, monna wa gago a ka thoma go ikwa a hlokomologilwe, ka gona o se lebale gore le yena o a go hloka. Ka go se fele pelo le ka botho, o ka mo thuša gore le yena a ipone a le bohlokwa gomme a na le karolo go godišeng ngwana wa lena.
“Lena banna, tšwelang pele le dula le bona . . . go ya ka tsebo.” (1 Petro 3:7) Gopola gore mosadi wa gago o tla diriša matla a gagwe a mantši ngwaneng wa lena. O na le boikarabelo bjo bofsa gomme bo ka mo gateletša, bja mo fetša matla goba go mmakela kgateletšego ya monagano. Ka dinako tše dingwe, a ka ba a go galefela, eupša leka go thekga ditho, ka gobane “yo a diegago go galefa o phala mogale.” (Diema 16:32) Bontšha temogo, gomme o mo nee thekgo yeo a e hlokago.—Diema 14:29.
SEO SE KA DIRWAGO:
Botate: Thuša mosadi wa gago go hlokomela ngwana, gaešita le bošego. Lekanyetša nako yeo o e dirišago medirong e mengwe e le gore o fetše nako e oketšegilego le mosadi wa gago le ngwana
Bomma: Amogela thušo yeo monna wa gago a go neago yona ya go hlokomela ngwana. Ge e ba a sa dire dilo gabotse, o se mo sole, eupša ka botho mmontšhe gore go dirwa bjang
2 MATLAFATŠANG TSWALANO YA LENA
SEO BEIBELE E SE BOLELAGO: “E tla ba nama e tee.” (Genesi 2:24) Le ge le na le setho se sefsa lapeng la lena, gopola gore wena le molekane wa gago le sa le “nama e tee.” Dirang sohle seo le ka se kgonago go matlafatša tswalano ya lena.
Basadi, tšeelang godimo thušo le thekgo ya banna ba lena. Go bontšha ga lena tebogo go ka “fodiša.” (Diema 12:18) Banna, botšang basadi ba lena kamoo le ba ratago le go ba tšea e le ba bohlokwa ka gona. Mo rete mabapi le kamoo a hlokomelago lapa ka gona.—Diema 31:10, 28.
“Anke yo mongwe le yo mongwe a tšwele pele a tsoma seo se holago motho yo mongwe, e sego seo se holago yena a nnoši.” (1 Bakorinthe 10:24) Direla molekane wa gago se sekaonekaone ka dinako tšohle. Ka ge le le banyalani, ebang le nako ya go bolela, go retana le go theetšana. Le se ke la timana ge go tliwa tabeng ya thobalano. Ela hloko dinyakwa tša molekane wa gago. Beibele e re: “Le se ke la e timana, ge e se ka go dumelelana ka nako e beilwego.” (1 Bakorinthe 7:3-5) Ka gona boledišanang ka taba ye ka bolokologi. Tswalano ya lena e tla matlafala ge e ba le sa felelane pelo e bile le kwešišana.
SEO SE KA DIRWAGO:
O se ke wa lebala go ipha nako ya gore le be ba babedi feela
Dira dilo tše dinyenyane tšeo di dirago gore molekane wa gago a ikwe a ratwa, tše bjalo ka go mo romela molaetša goba go mo nea mpho e nyenyane
3 GO TLWAETŠA NGWANA WA GAGO
SEO BEIBELE E SE BOLELAGO: “Go tloga boseeng o tsebile mangwalo a makgethwa, ao a kgonago go go hlalefišetša phologo.” (2 Timotheo 3:15) Rulaganyang seo le tlago go se dira go ruta ngwana wa lena. Gaešita le ge a sešo a belegwa, o na le bokgoni bjo bo makatšago bja go ithuta. Le ge a sa le ka popelong, ngwana wa gago a ka kgona go tseba lentšu la gago le go arabela maikwelong a gago. Mmalele le ge e sa le lesea. Le ge a ka se kwešiše seo o mmalelago sona, se se tla mo thuša gore a thabele go bala ge a godile.
Ngwana wa gago a ka kgona go go theetša ge o bolela ka Modimo, le ge e sa le yo monyenyane. Dira gore a go kwe ge o rapela Jehofa. (Doiteronomio 11:19) Gaešita le ge le bapala, bolela ka dilo tšeo Modimo a di dirilego. (Psalme 78:3, 4) Ge ngwana wa gago a dutše a gola, o tla bona kamoo o ratago Jehofa gomme le yena o tla ithuta go mo rata.
SEO SE KA DIRWAGO:
Ka go lebanya rapelela bohlale bja go ruta ngwana wa gago
Bušeletša mantšu le dikgopolo tše bohlokwa gore ngwana wa gago a thome go ithuta e sa le yo monyenyane
Ithute ka mo go oketšegilego
Go Godiša Bana ba Botho Lefaseng le Nago le Moya wa Nna Pele
Ela hloko dikarolo tše tharo tšeo go tšona o ka thušago bana ba gago go phema go ba le moya wa nna pele.
Kamoo o ka Bago Tate yo Botse
Ela hloko melao ya motheo ya Beibele e mehlano yeo e ka go thušago go ba tate yo lerato le yo a nago le tekatekano.


text:
Deathly silence and apocalyptic noise: Observations on the soundscape of the Book of the Twelve
Published: 13 July 2010
Abstract
Setu sa go tiba le modumo wa aphokhaliptiki: Ditemogo ka medumo ya Puku ya ba Lesomepedi
Pampiri ye e šišinya go balwa ga Puku ya ba Lesomepedi (yeo e ka nogo bitšwa “Lesomepedi” goba “Puku” go bebofatša ditaba) ka go gatelela modumo wo o lego ka gare ga tlhaloso ya lefase la go tswala dingwalo tše. Ditsela tše tharo tša onomathopoiki di bewa pepeneng. La mathomo, go šetšwa sello sa mahloko sa h?y. Lelahlelwa le le šomišwa ka go fapana mo dingwalong tše mmalwa: go Amosi (5:18; 6:1) moprofeta o lla ka kwelabohloko go bangwalelwa ba gagwe. Go fapana le seo, mo go Nahume 3:1 le Habakuku 2: 6-19, h?y e tšweletšwa ka moya wa dikwero. Mo go Sakaria 2:10, go dirišwa h?y ya boraro e le ya lethabo. Go bonala nke ditšhomišo tše tharo tše tša go fapana di nyalelana gobotse le sebopego sa Puku ya ba Lesomepedi. Sa bobedi, lelahlelwa has le lona le laetša ditšhomišo tša go fapana. Mo go Amosi 6:10 le 8:3, le tsošološa mohemo wa mafelelo wa Baisraele ge ba ehwa ka go bona go senywa ga naga. Go fapana le seo, ka go Habakuku 2:20, Tsefaya 1:7 le Sakaria 2:7, bangwalelwa ba laelwa go homola pele ga YHWH. Taelo ye e swanetše go kwešišwa e le tiro ya go laetša tlhompho. Gapegape, tatelano ya ditiragalo e nyalana gabotse le sebopego sa Puku ya ba Lesomepedi. Se maleba le go fetešiša ke gore mabaka a mararo a mafelelo a aga freime go tiragalo ya bothopša bja Babilonia, bjoo bo welago magareng ga Tsefanya le Hagai. Mohlala wa boraro ke sekafoko hamônim mo go Joele 4:14. Mongwadi o diriša sebopego sa go se tlwaelege sa bobedi mo bontšing go laetša lefelo le e le la modumo wa go feta yohle (‘modumo wa apholiphtiki’) mo go Lesomepedi.


text:
DINTLHAKGOLO TŠA NGWAGOLA
“Re Bone Dilo tše di Makatšago”
LEBAKENG le lengwe ge Jesu a be a fodiša morephaditho yo a itšego, batho ba ile “ba makala kudu ka moka, ba tagafatša Modimo, ba tlala poifo ba re: ‘Re bone dilo tše di makatšago lehono!’” (Luka 5:25, 26) Dilo tšeo Jehofa Modimo a di dirago lehono a diriša Morwa wa gagwe yo a rategago, mohlanka yo a botegago le wa temogo le barapedi ba gagwe ba botegago lefaseng ka moka di re nea lebaka le legolo la go bolela mantšu ao a rego: “Re bone dilo tše di makatšago.”


text:
TABA YA LETLAKALA LA KA NTLE | NA GO RAPELA GO A HOLA?
Ke ka Baka la Eng Batho ba Rapela?
“Ke be ke lemaletše go petšha. Ke be ke rapelela gore ke hwetše tšhelete e ntši kudu. Seo ga se sa ka sa direga.”—Samuel, * Kenya.
“Sekolong re be re bolela feela dithapelo tšeo re di tsebago ka hlogo tšeo re di rutilwego.”—Teresa, Philippines.
“Ke a rapela ge ke lebeletšane le mathata. Ke rapelela gore dibe tša ka di lebalelwe le gore ke be Mokriste yo kaone.”—Magdalene, Ghana.
Seo se boletšwego ke Samuel, Teresa le Magdalene se bontšha gore batho ba rapela ka mabaka a mantši, gomme a mangwe a kwagala go feta a mangwe. Dithapelo tša batho ba bangwe ke tšeo di tšwago pelong; tša ba bangwe di rapelwa feela ntle le maikwelo. Lega go le bjalo, batho ba dimilione tše makgolo ba ikwa ba nyaka go rapela go sa šetšwe gore ba rapelela gore ba atlege ditlhahlobong tša sekolo goba go rapelela gore sehlopha sa dipapadi seo ba se ratago se thope sefoka, le ge ba rapelela tlhahlo ya Modimo bophelong bja bona bja lapa goba bakeng sa mabaka a mangwe a mantši kudu. Ge e le gabotse, dinyakišišo di bontšha gore le ba bangwe bao ba sego bodumeding bjo itšego ba rapela ka mehla.
Na o a rapela? Ge e ba go le bjalo, o rapelela eng? Go sa šetšwe gore o tlwaetše go rapela goba go se bjalo, o ka ba o ipotšiša gore: ‘Na go rapela go a hola? Na go na le motho yo a theetšago?’ Mongwadi yo mongwe o ile a bolela gore thapelo e fo ba “mohuta o mongwe wa kalafo . . . go swana le ge o bolela le hlapi yeo o e ruilego.” Ditsebi tše dingwe tša kalafo di na le pono e swanago, di bolela gore thapelo ke “mohuta o mongwe wa kalafo.” Na batho ba rapelago ba fo ba ba rapela ka gobane ba tlwaetše go dira bjalo goba ge e le gabotse mokgwa woo o ba hola ka go ba alafa ka tsela e itšego?
Go fapana le seo, Beibele ga e fo bolela ka thapelo e le mohuta wa kalafo. E re botša gore go na le motho yo a tlogago a theetša dithapelo tšeo di rapelwago ka tsela ya maleba le bakeng sa dilo tše di swanetšego. Na se ke therešo? A re hlahlobeng bohlatse bja seo.
^ par. 3 Maina a mangwe a fetotšwe.


text:
JANUARY 21, 2014
RUSSIA
TSEBIŠO E MPSHA: Maiteko a go Thibela JW.ORG a Foloditše
KA August 7, 2013, kua St. Petersburg, Russia— Kgoro ya Tsheko ya Selete ya Tsentralniy motseng wa Tver, woo o lego dikhilomithara tše 160 ka leboa la Moscow, e phethile ka gore Wepesaete ya go ruta Beibele ya jw.org e swanetše go thibelwa Russia.
Le ge jw.org e etelwa ke batho ba makgolo a dikete lefaseng ka bophara le go ratwa ke batho bao ba dirago dinyakišišo, kgoro e ile ya ema le mmušo maitekong a wona a go nyaka go thibela Wepesaete ye ya go tuma. Kgoro ya tsheko e ile ya dira phetho ntle le go tsebiša goba go kwa bohlatse bja beng ba Wepesaete ye, e lego Watchtower Bible and Tract Society of New York. Dihlatse tša Jehofa di ile tša dira boipiletšo ka phetho yeo go Kgoro ya Tsheko ya Selete ya Tver. Ka gona boipiletšo bjo bo tla kwewa ka January 22, 2014.
Ge e ba boipiletšo bjo bo ka ganwa, Dihlatse tša Jehofa tše fetago tše 160 000 kua Russia di ka se sa kgona go ba le Wepesaete ye, Dihlatse tše gantši di e diriša bakeng sa mediro ya borapedi, ge motho a ithuta Beibele le ge lapa le ithuta Beibele. Go diriša Wepesaete ye kua Russia go tšewa e le molato. Go oketša moo, batho ba e ka bago dimilione tše 142 kua Russia ba tla thibelwa go tsena go jw.org gore ba hwetše tsebišo ya mahala ya Beibele. Yekaterina Elbakyan, e lego setsebi sa Filosofi le dithuto tša bodumedi e bile e le moprofesara kua Academy of Labor and Social Relations kua Moscow o re: “ Jw.org ke mpho go batho ka moka bao ba ratago go nyakišiša ka ditaba tša bodumedi. E bolela ka ditaba tše bohlokwa le tšeo di kwešišegago. Ditaba tša bohlokwa tša Beibele le boitshwaro di hlaloswa ka tsela e bonolo. Ge o diriša Wepesaete ye, o ikwa eka o amogetšwe ka borutho legaeng la Dihlatse tša Jehofa.”
Mmoleledi wa Dihlatse tša Jehofa, e lego Grigory Martynov kua St. Petersburg, Russia, o itše: “Wepesaete ya jw.org ke sedirišwa se sebotse bakeng sa bao ba dulago nageng ya gabo rena go dira nyakišišo ka Beibele gomme ga e tswalane le dipolotiki goba tša kgwebo ka tsela le ge e le efe. Re holofela gore Kgoro ya Tsheko ya Selete ya Tver e tla kgonthišetša gore Wepesaete ye e rutago yeo e tumilego e tla dula e hwetšagala go badudi ka moka ba Russia.”
J. R. Brown, e lego mmoleledi wa Dihlatse tša Jehofa ntlongkgolo ya tšona ya lefase ka bophara kua New York, o re: “Wepesaete ya jw.org e ratwa ke batho ba bantši go dira nyakišišo ka taba le ge e le efe e bile ke mothopo wa boitsebišo bjo bo botwago ke malapa lefaseng ka bophara. E ratwa kudu ke batho ba ka bago ba 900 000 ba e etelago letšatši le letšatši gore ba hwetše molaetša o agago ka maleme a ka bago a 600. Go thibela sedirišwa se ruri go tloga go sa kwagale.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Russia: Grigory Martynov, mogala +7 812 702 2691


text:
Na o tla Dira Thato ya Jehofa?
Re a go leboga gore o iphile nako ya go hlahloba poroutšha ye gore o ithute gore Dihlatse tša Jehofa ke batho ba mohuta mang, go ithuta ka mediro ya rena le go bona gore mokgatlo wa rena o šoma bjang. Re holofela gore e go thušitše go lemoga gore ke rena bao re dirago thato ya Jehofa lehono. Re go kgothaletša gore o tšwele pele o ithuta ka Modimo, o botše ba lapa la geno ka moka le bagwera ba gago ka seo o ithutago sona, gotee le go kopanela ka mehla le rena dibokeng tša rena tša Bokriste.—Baheberu 10:23-25.
O tla hwetša gore ge o dutše o ithuta mo go oketšegilego ka Jehofa, ke moo o kgonago go bona gore o go rata e le ka kgonthe. Ke moka o tla tutueletšega go dira sohle seo o ka se kgonago gore le wena o mmontšhe gore o a mo rata. (1 Johane 4:8-10, 19) Eupša o ka bontšha bjang kganyogo yeo bophelong bja gago bja letšatši le letšatši? Ke ka baka la’ng o ka holwa ke go latela ditekanyetšo tša gagwe tša boitshwaro? Le gona, ke’ng seo se tla go thušago gore o nyake go dira thato ya Modimo gotee le rena? Morutiši wa gago wa Beibele o tla thabela go hlahloba dikarabo le wena e le gore wena le ba lapa la geno le “duleng leratong la Modimo . . . ka tebelelo ya bophelo bjo bo sa felego.”—Juda 21.
Re go laletša ka borutho gore o dule o dira tšwelopele tseleng ya therešo ka go ithuta kgatišo ya “Le Duleng Leratong la Modimo.”
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
Thuto ya Beibele ke Eng?
Hwetša dikarabo tša dipotšišo tša mabapi le thuto ya rena ya mahala ya Beibele.


text:
Seo o Swanetšego go se Tseba ka Malaria
Mokgatlo wa Lefase wa tša Maphelo o akanyetša gore ka ngwaga wa 2013 mo e ka bago batho ba dimilione tše fetago tše 198 ba ile ba fetelwa ke bolwetši bja Malaria, gomme bja bolaya ba e ka bago ba 584 000. Go batho ba ba hlano bao ba hwilego, ba ba bane go bona e be e le bana ba ka tlase ga nywaga e mehlano. Bolwetši bjo bo bea maphelo a batho bao e ka bago ba dibilione tše 3,2 kotsing, dinageng tše e ka bago tše lekgolo go dikologa lefase.
1 MALARIA KE ENG?
Malaria ke bolwetši bjoo bo fetelago motho ge a lomilwe ke monang woo o nago le twatši yeo. Maswao a wona a akaretša letadi, go kwa go tonya, go fufulelwa, go rengwa ke hlogo, go opelwa ke mmele, go feroga dibete le go hlatša. Ka dinako tše dingwe, maswao a gona a ka bonagala ka morago ga di iri tše 48 go ya go tše 72 go ithekgile ka mohuta wa twatši yeo le gore ke nako e kaakang motho a na le bolwetši bjoo.
2 BOLWETŠI BJA MALARIA BO PHATLALA BJANG MMELENG?
Twatši ya malaria yeo e tšweletšago diphedi tšeo di bitšwago di-protozoan, e tsena mading a motho ka morago ga gore a longwe ke monang woo o bitšwago Anopheles.
Twatši ye e tsena ka gare ga disele tša sebete, gomme ya ikatiša.
Ge sele ya sebete e phatloga e ntšha twatši yeo e hlaselago disele tše dikhwibidu tša madi. Twatši yeo e tšwela pele e ikatiša ka gare ga disele tšeo.
Ge sele e khwibidu ya madi e phatloga, e ntšha twatši yeo e hlaselago disele tše dingwe tše dikhwibidu tša madi.
Modikologo wo wa go hlaselwa le go phatloga ga disele tše dikhwibidu o tšwela pele o direga. Nako le nako ge disele tše dikhwibidu tša madi di phatloga, maswao a malaria a thoma go bonagala mothong yoo a fetetšwego ke twatši yeo.
3 O KA ITŠHIRELETŠA BJANG?
Ge e ba o dula nageng yeo bolwetši bja malaria bo atilego . . .
Diriša nete ya go thibela menang. E swanetše go
tšhelwa khemikhale yeo e bolayago menang.
se be le mašoba goba go kgeiga.
šwametšwa ka tlase ga materase.
-
Diriša khemikhale ya go fothela ka ntlong.
Ge e ba go kgonega, tsenya sefo ya go thibela menang mo mabating le mo mafasetereng, gomme o diriše metšhene ya go fehla moya yeo e thušago go raka menang.
Apara diaparo tšeo di khupetšago letlalo la gago.
Ge e ba go kgonega phema go ba mafelong ao menang e atilego, le moo meetse a emago gona moo menang e tswalago.
Hwetša kalafo ka pelapela, ge e ba o tsene ke twatši ya malaria.
Ge e ba o nyaka go etela nageng yeo bolwetši bja Malaria bo atilego . . .
Hwetša tsebišo yeo e lego nakong pele o tšea leeto. Mohuta wa twatši ya malaria o fapana go ya ka mafelo gomme se se thuša go tseba gore ke mohuta ofe wa kalafo wo o swanetšego. Gape, e ka ba ga bohlale go boledišana le ngaka ya gago mabapi le dilo tšeo o swanetšego go di ela hloko go ya ka maemo a gago a tša maphelo.
Nakong ya ketelo, latela tlhahlo yeo e newago sehlogong se bakeng sa bao ba dulago nageng yeo bolwetši bja malaria bo atilego.
Ge e ba o ka fetelwa ke malaria, hwetša kalafo ka pelapela. Ela hloko gore maswao a ka bonagala ka morago ga beke goba tše nne o fetetšwe ke twatši.


text:
Re ka Dula Bjang re na le “Moya wa go Leta”?
“Ke tla bontšha moya wa go leta.”—MIKA 7:7.
1. Ke ka baka la’ng re ka thoma go fela pelo?
MEHLA ya bofelo ya tshepedišo ya Sathane e thomile ka 1914 ge Mmušo wa Mesia o be o hlongwa. Ka baka la ntwa yeo e bilego gona legodimong, Jesu o ile a lahlela Diabolo le batemona ba gagwe lefaseng. (Bala Kutollo 12:7-9.) Sathane o a tseba gore o šaletšwe feela ke “nako e kopana.” (Kut. 12:12) Lega go le bjalo, “nako” yeo e šetše e tšwetše pele ka nywagasome, gomme ba bangwe ba ka nagana gore mehla ya bofelo e tšere nako e telele. Ge re sa letetše gore Jehofa a gate mogato, na re thomile go fela pelo?
2. Ke’ng seo re tlago go se ahlaahla sehlogong se?
2 Go fela pelo go ka ba kotsi ka gobane go ka re diriša dilo ntle le go nagana. Re ka dula bjang re na le moya wa go leta? Sehlogo se se tla re thuša go dira bjalo ka go araba dipotšišo tše di latelago. (1) Re ka ithuta’ng mabapi le go se fele pelo mohlaleng wa moporofeta Mika? (2) Ke ditiragalo dife tšeo di tla bontšhago gore nako ya rena ya go leta e fihlile mafelelong? (3) Re ka bontšha bjang gore re leboga go se fele pelo ga Jehofa?
RE KA ITHUTA ENG MOHLALENG WA MIKA?
3. Maemo a be a le bjang kua Isiraele mehleng ya Mika?
3 Bala Mika 7:2-6. Moporofeta wa Jehofa e lego Mika o ile a bona ge Baisiraele ba be ba phuhlama moyeng go fihlela ba dira dilo tše di šišimišago ka tlase ga pušo ya Kgoši Ahasi. Mika o ile a swantšha Baisiraele bao ba sa botegego le “mongana” le “lediga la meetlwa.” Go etša ge mongana goba lediga la meetlwa le gobatša motho le ge e le mang yo a le gatago, Baisiraele bao ba gobogilego ba be ba gobatša motho le ge e le mang yoo ba bego ba dirišana le yena. Kgobogo e ile ya ba e kgolo kudu moo le malapa a ilego a thubega. Ka ge Mika a be a lemoga gore ga go na seo a bego a ka se dira ka bothata bjoo, o ile a rapela Jehofa ka go tšwa pelong. Ke moka a leta ka go se fele pelo gore Modimo a gate mogato. Mika o be a kgodišegile gore Jehofa o tla tsena ditaba gare ka nako ya Gagwe.
4. Ke ditlhohlo dife tšeo re lebanago le tšona?
4 Ka go swana le Mika, re gapeletšega go phela le batho bao ba nago le boithati. Ba bantši ‘ga ba leboge, ga ba botege e bile ga ba na lerato la tlhago.’ (2 Tim. 3:2, 3) Re a tshwenyega ge bao re šomago le bona, bao re tsenago sekolo le bona gotee le baagišani ba bontšha moya wa boithati. Lega go le bjalo, ba bangwe ba bahlanka ba Modimo ba lebeletšane le tlhohlo e kgolo kudu. Jesu o itše balatedi ba gagwe ba be ba tlo tlaišwa ke ba malapa a gabo bona, gomme o dirišitše mantšu ao a nyakilego a swana le ao a begilwego go Mika 7:6 go hlalosa tsela yeo molaetša wa gagwe o bego o tla ba kgoma ka yona. Jesu o itše: “Ke tletše go baka karogano magareng ga motho le tatagwe, morwedi le mmagwe, le magareng ga ngwetši le mmatswale. Ka kgonthe manaba a motho e tla ba batho ba lapeng la gabo.” (Mat. 10:35, 36) Go tloga go le thata go kgotlelela go kwerwa le go ganetšwa ke ditho tša lapa tšeo di sego bodumeding bjo tee le rena! Ge re lebana le teko e bjalo, anke re se ke ra ineela kgateletšong ya lapa. Go e na le moo, anke re duleng re botega le go leta Jehofa ka go se fele pelo gore a lokiše ditaba. Ge e ba ka mehla re kgopela thušo ya gagwe, o tla re nea matla le bohlale tšeo di nyakegago gore re kgotlelele.
5, 6. Jehofa o ile a putsa Mika bjang, eupša ke’ng seo Mika a sa kago a se bona?
5 Jehofa o ile a putsa Mika ka baka la go se fele pelo ga gagwe. Mika o ile a bona ge Kgoši Ahasi a be a fedišwa le ge go be go fedišwa pušo ya gagwe e kgopo. O ile a bona ge morwa wa Ahasi, e lego Kgoši Hesekia wa go loka, a dula sedulong sa bogoši gomme a tsošološa borapedi bjo bo sekilego. Le gona molaetša wa Jehofa wa go ahlola Samaria woo o boletšwego ke Mika o ile wa phethagala ge Baasiria ba be ba šwahlela mmušo wa ka leboa wa Isiraele.—Mika 1:6.
6 Lega go le bjalo, Mika ga se a ka a bona go phethagala ga dilo ka moka tšeo Jehofa a ilego a mmudulela gore a di porofete. Ka mohlala, Mika o ngwadile gore: “Mehleng ya bofelo thaba ya ntlo ya Jehofa e tla thewa ya tia e phagametše dithaba tše dingwe gomme e tla phagamela le meboto; meraforafo e tla kgeregela go yona. Ditšhaba di tlo ya go yona tša re: ‘Etlang re rotogeleng thabeng ya Jehofa.’” (Mika 4:1, 2) Mika o hwile nako e telele pele ga ge boporofeta bjoo bo ka phethagala. Lega go le bjalo, o be a ikemišeditše go dula a botegela Jehofa go fihla lehung, go sa šetšwe seo batho bao a bego a phela le bona ba bego ba se dira. Tabeng ye, Mika o ngwadile gore: “Ge e le morafo o mongwe le o mongwe o tla sepela ka leina la modimo wa wona; eupša ge e le rena, re tla sepela ka leina la Jehofa Modimo wa rena go iša mehleng ya neng le neng, gaešita le ka mo go sa felego.” (Mika 4:5) Mika o ile a kgona go leta ka go se fele pelo dinakong tše thata ka baka la ge a be a tloga a kgodišegile gore Jehofa o tla phethagatša dikholofetšo tša Gagwe ka moka. Moporofeta yo yo a botegago o be a bota Jehofa.
7, 8. (a) Ke ka baka la’ng re na le lebaka la go bota Jehofa? (b) Ke’ng seo se tla dirago gore nako e fete ka go akgofa?
7 Na le rena re bota Jehofa ka tsela e swanago? Re na le lebaka le le kwagalago la go mmota. Re bone ka noši go phethagala ga boporofeta bja Mika. “Mehleng ya bofelo,” batho ba dimilione go tšwa ditšhabeng, melokong le malemeng ka moka ba kgeregetše ‘thabeng ya ntlo ya Jehofa.’ Gaešita le ge barapedi ba ba etšwa ditšhabeng tšeo di sa kwanego, ba rutše “ditšhoša tša bona ba di dira megoma” gomme ga ba sa ‘hlwa ba ithuta ntwa.’ (Mika 4:3) Ruri re na le tokelo e kgolo kudu ya go ba gare ga batho ba Jehofa bao ba nago le khutšo!
8 Re na le lebaka le le kwagalago la go nyaka gore Jehofa a tliše bofelo bja tshepedišo ye ya dilo kgauswinyane. Lega go le bjalo, e le gore re kgone go leta ka go se fele pelo, re swanetše go lebelela ditaba go ya ka pono ya Jehofa. O beile letšatši leo a tlago go ahlola batho “a diriša motho yo a mmeilego,” e lego Jesu Kriste. (Dit. 17:31) Eupša pele ga moo, Modimo o nea batho ba mehuta ka moka sebaka sa go hwetša ‘tsebo e nepagetšego ya therešo,’ gore ba diriše tsebo yeo gomme ba phološwe. Maphelo a kotsing. (Bala 1 Timotheo 2:3, 4.) Ge e ba re swaregile ka go thuša ba bangwe go hwetša tsebo e nepagetšego ka Modimo, nako yeo e šetšego pele kahlolo ya Jehofa e etla e tla feta ka go akgofa. Kgauswinyane—ka ponyo ya leihlo—bofelo bo tla tla. Ge bofelo bo fihla, re tla thaba gakaakang gore re ile ra dula re swaregile modirong wa go bolela ka Mmušo!
KE DITIRAGALO DIFE TŠEO DI SWAYAGO GO FELA GA NAKO YA RENA YA GO LETA?
9-11. Na lengwalo la 1 Bathesalonika 5:3 le šetše le phethagetše? Hlalosa.
9 Bala 1 Bathesalonika 5:1-3. Go se go ye kae, ditšhaba di tla re: “Go na le khutšo le polokego!” E le gore kgoeletšo ye e se ke ya re hwetša re sa itebetše, a “re duleng re phafogile gomme re dule re hlaphogetšwe monaganong.” (1 Bathes. 5:6) Go re thuša gore re dule re phafogile moyeng, anke re ahlaahleng ka bokopana ditiragalo tšeo di lebišago kgoeletšong ye.
10 Ka morago ga ditlamorago tša dintwa tše pedi tša lefase, ditšhaba di be di nyoretšwe khutšo. Ka morago ga ntwa ya pele ya lefase, go ile gwa hlongwa Kgwerano ya Ditšhaba ka kholofelo ya gore e tla tliša khutšo. Ka morago ga ntwa ya bobedi ya lefase, Ditšhaba tše Kopanego e bile kholofelo e kgolo ya go tliša khutšo lefaseng. Baetapele ba mmušo le ba bodumedi ba botile mekgatlo yeo gore e tla tlišetša batho khutšo. Ka mohlala, ka 1986, Ditšhaba tše Kopanego di ile tša tsebiša gore ngwaga woo ke Ngwaga wa Ditšhabatšhaba wa Khutšo. Ngwageng woo, baetapele ba ditšhaba le ba madumedi a mantši ba ile ba bokana le moetapele wa Kereke ya Katholika kua Assisi, Italy, go rapelela khutšo.
11 Lega go le bjalo, kgoeletšo yeo ya khutšo le polokego le tše dingwe tše di swanago le yona ga se tša phethagatša boporofeta bjo bo begilwego go 1 Bathesalonika 5:3. Ka baka la’ng? Ka gobane “tshenyego ya tšhoganyetšo” yeo go boletšwego ka yona e sa le pele ga se ya tšwa e direga.
12. Re tseba’ng ka kgoeletšo ya gore “Go na le khutšo le polokego”?
12 Ke bomang bao ba tlago go dira kgoeletšo ye ya nakong e tlago ya gore “Go na le khutšo le polokego”? Baetapele ba Bojakane le ba madumedi a mangwe ba tla kgatha tema efe? Baetapele ba mebušo e fapafapanego ba tla akaretšwa bjang kgoeletšong ye? Mangwalo ga a re botše. Seo re se tsebago ke gore go sa šetšwe gore kgoeletšo yeo e tla tla ka sebopego sefe goba gore e tla ba e le e kgodišago gakaakang, e tla ba e se khutšo ya kgonthe. Tshepedišo ye ya kgale e tla dula e laolwa ke Sathane. E bodile wa go bola gomme e ka se fetoge. Ruri e tla ba mo go nyamišago kudu ge e ba ba bangwe ba rena ba ka dumela maaka a Sathane gomme ba kwanantšha boemagare bja rena bja Bokriste!
13. Ke ka baka la’ng barongwa ba thibile diphefo tše di senyago?
13 Bala Kutollo 7:1-4. Ge re sa letile go phethagala ga 1 Bathesalonika 5:3, barongwa ba matla ba thibile diphefo tše di senyago tša masetlapelo a magolo. Ba letile eng? Ba letile tiragalo e nngwe ya bohlokwa yeo e hlalositšwego ke moapostola Johane, e lego ya go swaiwa ga mafelelo ga “bahlanka [bao ba tloditšwego] ba Modimo wa rena.” * Ge go swaiwa moo ga mafelelo go phethilwe, barongwa bao ba tla lokolla diphefo tše di senyago. Go tla direga’ng ka morago ga moo?
14. Re bona ka’ng gore Babilona o Mogolo o kgauswi le go fedišwa?
14 Babilona o Mogolo, e lego mmušo wa lefase wa bodumedi bja maaka, o tla hwetša phedišo yeo e mo lebanego. “Merafo, mašaba, ditšhaba le maleme” di ka se kgone go mo thekga. Re šetše re bona maswao a gore o kgauswi le go fedišwa. (Kut. 16:12; 17:15-18; 18:7, 8, 21) Ge e le gabotse, gona bjale go tloga go bonagala mekerong ya ditaba gore ga a sa thekgwa, ka gobane bodumedi le baetapele ba bodumedi ba hlaselwa kudu mekerong yeo. Lega go le bjalo, ge e le baetapele ba Babilona o Mogolo bona ba hlabile kgobe ka mootlwa. Ga se ba botšiša! Ka morago ga gore batho ba bolele gore “Go na le khutšo le polokego!” mekgatlo ya dipolitiki ya tshepedišo ya Sathane e tla hlasela bodumedi bja maaka gateetee gomme ya bo fediša. Babilona o Mogolo a ka se sa ba gona le ka mohla! Ruri go letela ditiragalo tše bjalo ka go se fele pelo ga se ga lefeela.—Kut. 18:8, 10.
RE KA BONTŠHA BJANG GORE RE LEBOGA GO SE FELE PELO GA MODIMO?
15. Ke ka baka la’ng Jehofa a sa kitimele go gata mogato?
15 Go sa šetšwe thogako yeo batho ba pharago leina la gagwe ka yona, Jehofa o letile ka go se fele pelo nako ya maleba ya gore a gate mogato. Jehofa ga a nyake gore motho le ge e le ofe wa pelo e botse a fedišwe. (2 Pet. 3:9, 10) Na le rena re ikwa bjalo? Pele letšatši la Jehofa le fihla, re ka bontšha gore re leboga go se fele pelo ga gagwe ka go dira dilo tšeo di latelago.
16, 17. (a) Ke ka baka la’ng re swanetše go thuša bao ba tapilego? (b) Ke ka baka la’ng bao ba tapilego ba swanetše go boela go Jehofa ka pelapela?
16 A re thušeng bao ba tapilego. Jesu o itše go ba le lethabo le legolo legodimong ge nku e tee feela yeo e timetšego e hwetšwa. (Mat. 18:14; Luka 15:3-7) Go molaleng gore Jehofa o tshwenyega kudu ka bohle bao ba bontšhitšego gore ba rata leina la gagwe, gaešita le ge ga bjale ba sa mo hlankele ka mafolofolo. Ge re thuša batho ba bjalo go boela ka phuthegong, re tsenya letsogo go thabišeng Jehofa le barongwa.
17 Na o gare ga bao ga bjale ba sa hlankelego Modimo ka mafolofolo? Mohlomongwe yo mongwe ka phuthegong o ile a go kgopiša gomme wa tlogela mokgatlo wa Jehofa. Ka ge e ka ba e le kgajana seo se diregile, ipotšiše gore: ‘Na ga bjale bophelo bja ka bo bose le go thabiša go feta pele? Na ke kgopišitšwe ke Jehofa goba ke motho wa go swana le nna? Na Jehofa Modimo o kile a nkweša bohloko?’ Ge re bolela therešo, ke kgale Jehofa a re phutha. Le ge re fela re aroga boineelong bja rena, o re dumelela go thabela dilo tše dibotse tšeo a re neago tšona. (Jak. 1:16, 17) Letšatši la Jehofa le kgauswi kudu. Ga bjale ke nako ya gore re boele ka diatleng tše lerato tša Tatago rena wa legodimong le ka phuthegong—lefelo le nnoši le le šireletšegilego mehleng ye ya bofelo.—Doit. 33:27; Baheb. 10:24, 25.
18. Ke ka baka la’ng re swanetše go thekga bao ba re etelelago pele?
18 A re thekgeng ka pelo ka moka bao ba etelelago pele. Ka ge Jehofa e le Modiši yo lerato, o a re hlahla le go re šireletša. O kgethile Morwa wa gagwe gore e be Modiši yo Mogolo wa mohlape. (1 Pet. 5:4) Bagolo diphuthegong tša ka godimo ga tše 100 000 ba diša dinku tša Modimo ka e tee ka e tee. (Dit. 20:28) Ge re thekga ka pelo ka moka bao ba kgethilwego gore ba re etelele pele, re bontšha gore re leboga Jehofa le Jesu bakeng sa sohle seo ba re diretšego sona.
19. Re ka ba ngatana e tee bjang?
19 A re batamelaneng. Se se ra go re’ng? Ge madira ao a tlwaeditšwego gabotse a hlaselwa ke manaba, madira ka moka a a kgobokana, ke gore, lešole le lengwe le batamela kgauswi le le lengwe. Ka go re’alo a ba ngatana e tee yeo e sa fenyegego. Sathane o gakatša ditlhaselo tša gagwe bathong ba Modimo. Ye ga se nako ya gore re lwe le bana babo rena. Ke nako ya gore re batamelane, re hlokomologe mafokodi a ba bangwe gomme re bote boetapele bja Jehofa.
20. Re swanetše go dira’ng gona bjale?
20 Eka ka moka ga rena re ka dula re phakgame moyeng gomme re bontšhe moya wa go leta. Anke re leteng ka go se fele pelo kgoeletšo ya gore “Go na le khutšo le polokego!” le nako ya go swaiwa ga mafelelo ga bakgethwa. Ka morago ga moo, barongwa ba bane ba tla bulela diphefo tše di senyago gomme Babilona o Mogolo a fedišwa. Ge re sa letetše ditiragalo tše tše bohlokwa, anke re amogeleng tlhahlo yeo re e newago ke bao ba kgethilwego gore ba re etelele pele ka mokgatlong wa Jehofa. Anke re lweng le Diabolo le batemona ba gagwe re le ngatana e tee! Ye ke nako ya gore re kwe kgothatšo ya mopsalme, e rego: “Ebang le sebete gomme le beteng pelo, lena bohle bao le letetšego Jehofa.”—Ps. 31:24.
^ ser. 13 E le gore o hwetše moo go ahlaahlilwego phapano magareng ga go swaiwa ga pele ga ditho tša batlotšwa le go swaiwa ga mafelelo, bona tokollo ya Morokami wa January 1, 2007, matlakala 30-31.


text:
Na Modimo o Bopetše Diabolo go re Leka?
Karabo ya Beibele
Beibele e bontšha gore Modimo ga se a bopa Diabolo. Go e na le moo, O bopile motho yo a ilego a fetoga Diabolo.
Beibele e bolela ka Modimo gore: “Mediro ya gagwe e phethagetše, gobane ditsela tša gagwe ka moka ke tša toka. Ke Modimo yo a botegago, yoo go yena go se nago go hloka toka; o lokile e bile o letlile.” (Doiteronomio 32:3-5) Go ya ka mantšu ao, re ka phetha ka gore ka nako e itšego Sathane Diabolo o be a phethagetše e bile a lokile, e le yo mongwe barwa ba Modimo ba barongwa.
Go Johane 8:44, Jesu o itše Diabolo “ga se a ka a ema a tiile therešong,” e lego seo se bolelago gore Sathane o be a kile a botega e bile a se na molato.
Lega go le bjalo, ka go swana le dibopiwa ka moka tša Jehofa tše bohlale, morongwa yo a ilego a fetoga Sathane o be a na le tokologo ya go kgetha magareng ga se se nepagetšego le se se fošagetšego. Ka go kgetha tsela yeo e ganetšanago le Modimo le go tutueletša banyalani ba pele gore ba mo tlatše, o ile a itira Sathane, e lego leina leo le bolelago gore “Moganetši.”—Genesi 3:1-5; Kutollo 12:9.
Ithute ka mo go oketšegilego
Diabolo o tšwa Kae?
Ge e ba Modimo a bopile dilo ka moka, na a ka ba a bopile Diabolo? Hlahloba seo Beibele e se bolelago.


text:
Thuto 1
Ditaba tše Dibotse ke Eng?
1. Ditaba tše di tšwago go Modimo ke dife?
Modimo o nyaka gore batho ba thabele bophelo mo lefaseng. O bopile lefase le dilo tšohle tšeo di lego go lona ka gobane a rata batho. Go se go ye kae, o tla gata mogato ka go nea batho ba dinageng ka moka bokamoso bjo bokaone. O tla imolla batho dilong tšeo di bakago tlaišego.
Ga go mmušo woo o ilego wa atlega go fediša bošoro, bolwetši goba lehu. Eupša go na le ditaba tše dibotse. Go se go ye kae, Modimo o tla dira gore Mmušo wa gagwe o tšeele mebušo ya batho legato. Balata ba wona ba tla ba le khutšo le boemo bjo bobotse bja tša maphelo.
2. Ke ka baka la eng ditaba tše dibotse di akgofile?
Tlaišego e tla fela ge feela Modimo a tloša batho ba babe mo lefaseng. (Tsefanya 2:3) Seo se tla direga neng? Lentšu la Modimo le boletše e sa le pele ka maemo ao ga bjale a tlaišago batho. Ditiragalo tša gona bjale di bontšha gore nako ya Modimo ya go gata mogato e kgauswi.
3. Re swanetše go dira eng?
Re swanetše go ithuta ka Modimo go tšwa Lentšung la gagwe, Beibele. E swana le lengwalo leo re le ngwaletšwego ke tate yo lerato. E re botša kamoo gona bjale re ka phelago gakaone le kamoo re ka thabelago bophelo bjo bo sa felego lefaseng nakong e tlago. Ke therešo gore ba bangwe ba ka no se rate taba ya gore o thušwa go kwešiša Beibele. Eupša o se ke wa dumelela motho a go thibela go ba le bokamoso bjo bokaone.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
Seo Dithaka tša Gago di se Bolelago
Bona bidio ya bafsa go tšwa lefaseng ka bophara ba bolela ka ditlhohlo tša bophelo le kamoo ba ka lebeletšanago le tšona.
Na Modimo o Gona?
Bidiong ye ya metsotso e meraro, bafsa ba hlalosa seo se ba kgodišago gore go na le Mmopi.
Tšhelete
Hwetša ditemošo mabapi le go boloka, go diriša le go lebelela tšhelete ka tsela e swanetšego.
Go Itlhokomela
Na thatafalelwa ke go ja dijo tše swanetšego le go itšhidulla? Bidiong ye e kopana bafsa ba hlalosa seo ba se dirago gore ba dule ba phetše gabotse mmeleng.
Ponagalo ya Mmele
Ke ka baka la’ng e le tlhohlo go bafsa go ba le pono e lekalekanego ka ponagalo ya mmele? Ba ka thušwa ke’ng?
Go Dikadika
Theetša seo bafsa ba se bolelago ka dikotsi tša go dikadika le mehola ya go diriša nako ka bohlale.
Difouno
Bafsa ba bantši ba lebelela founo e le selo sa go ikgokaganya le bagwera. Mehola le dikotsi tša go ba le founo ke dife?
Go Gobošwa ka Thobalano
Theetša seo bafsa ba bahlano ba se bolelago ka go gobošwa le gore o ka dira eng ge o gobošwa.


text:
KGAOLO 127
O Sekišwa ke Sanhedrine, ke Moka o Išwa go Pilato
MATEO 27:1-11 MAREKA 15:1 LUKA 22:66–23:3 JOHANE 18:28-35
O SEKIŠWA KE LEKGOTLA LA SANHEDRINE MESONG
JUDASE ISIKARIOTE O LEKA GO IPHEGA
JESU O ROMELWA GO PILATO GO YO AHLOLWA
Ke bošego bja matlagosa ge Petro a latola Jesu ka lekga la boraro. Ditho tša lekgotla la Sanhedrine di feditše ka tsheko ya tšona ya bofora e bile di phatlaletše. Ke matlagosa a Labohlano, di kgobokane gape mohlomongwe e le ge di dira gore tsheko ya bošego e bonagale e le yeo e dirilwego go ya ka molao. Jesu o tlišwa pele ga tšona.
Lekgotla le laela gape ka gore: “Ge e ba o le Kriste, re botše.” Jesu o araba ka gore: “Le ge nkabe ke le boditše le be le ka se dumele le gatee. Godimo ga moo, ge nkabe ke le botšišitše le be le ka se arabe le gatee.” Lega go le bjalo, Jesu ka sebete o ba bontšha gore ke yena yoo go boletšwego e sa le pele ka yena go Daniele 7:13. O re: “Go tloga bjale go ya pele, Morwa wa motho o tla ba a dutše ka letsogong la le letona le matla la Modimo.”—Luka 22:67-69; Mateo 26:63.
Ba phegelela ka gore: “Na o ra gore o Morwa wa Modimo?” Jesu o araba ka gore: “Lena ka noši le re ke yena.” Se se bonagala se lokafatša go bolaya ga bona Jesu ka tatofatšo ya thogako. Ba mmotšiša ba re: “Re sa nyakela’ng bohlatse bjo bongwe?” (Luka 22:70, 71; Mareka 14:64) Ka gona ba tlema Jesu gomme ba mo iša go Mmuši wa Moroma e lego Pontio Pilato.
Judase Isikariote a ka ba a lebeletše ge Jesu a išwa go Pilato. Ge Judase a lemoga gore Jesu o ahlotšwe, o ikwa a itshola ka tsela e itšego e bile a itlhoboga. Lega go le bjalo, go e na le gore a boele go Modimo a itshole e le ka kgonthe, o bušetša ditsekana tše 30 tša silifera. Judase o botša baperisita ba bagolo o re: “Ke sentše ge ke be ke eka madi a go loka.” Eupša ba mo araba ka tsela e sehlogo, ba re: “Bjale o re re re’ng? O tla iponela ka noši!”—Mateo 27:4.
Judase o lahlela ditsekana tše 30 tša silifera ka tempeleng gomme a ikokeletša diphošo ka go leka go ipolaya. Ge Judase a leka go iphega, go ka direga gore kala yeo a bofelelago thapo go yona e a robega. Mmele wa gagwe o wela maswikeng a lego kua tlase, moo o phatlogago ka bogare.—Ditiro 1:17, 18.
E sa le ka masa ge Jesu a išwa ntlong ya Pontio Pilato. Eupša Bajuda bao ba mo išago moo ba gana go tsena. Ba nagana gore go kopana le bao e sego Bajuda go tla ba šilafatša. Se se be se tla dira gore ba se swanelege go ja ka Nisani 15, e lego letšatši la mathomo la Monyanya wa Dinkgwa tšeo di sa Omelwago woo o tšewago e le karolo ya sehla sa Paseka.
Pilato o tšwela ka ntle gomme o botšiša Bajuda o re: “Ke eng seo le latofatšago motho yo ka sona?” Ba araba ka gore: “Ge nkabe motho yo e se modiri wa bobe, gona re ka be re se ra mo gafela go wena.” Pilato a ka ba a nagana gore ba leka go mo fekeetša, ka gona o re: “Lena mo tšeeng le mo ahlole go ya ka molao wa lena.” Bajuda ba bontšha gore ba ikemišeditše go bolaya Jesu, gomme ba araba ka gore: “Ga go dumelelwe ke molao gore re bolaye motho.”—Johane 18:29-31.
Ge e le gabotse, ge e ba ba bolaya Jesu monyanyeng wa Paseka, seo se ka tsoša mpherefere setšhabeng. Lega go le bjalo, ge e ba ba ka dira gore Baroma ba bolaye Jesu ka ditatofatšo tša bopolitiki, e lego seo Baroma ba dumeletšwego go se dira, seo se ka dira gore batho ba nagane gore ga se Bajuda ba bolailego Jesu.
Baetapele ba bodumedi ga ba botše Pilato gore ba ahlotše Jesu ka tatofatšo ya thogako. Bjale ba itlhamela ditatofatšo tša maaka, ba re: “Motho yo re hweditše [1] a aroša setšhaba sa rena, [2] a iletša go ntšhetša Kesara makgetho e bile [3] a re yena ka noši ke Kriste, kgoši.”—Luka 23:2.
Ka ge Pilato e le moemedi wa mmušo wa Roma, go a kwagala ge a tshwenyega ka tatofatšo ya go ipolela ga Jesu gore ke kgoši. Ka gona Pilato o tsena gape ka ntlong, o biletša Jesu go yena, gomme o mmotšiša gore: “Na o Kgoši ya Bajuda?” Ka mantšu a mangwe o re: ‘Na o tshetše molao wa mmušo ka go ipolela gore o kgoši ka go lwantšhana le Kesara?’ Mohlomongwe e le ge Jesu a nyaka go tseba seo Pilato a šetšego a se kwele ka yena, o re: “Na o bolela se ka la gago goba ba bangwe ba go boditše ka nna?”—Johane 18:33, 34.
E le go bontšha gore ga a tsebe ditherešo mabapi le Jesu eupša o kganyoga go ithuta ka yena, Pilato o araba ka gore: “Na ke nna Mojuda?” O oketša ka gore: “Setšhaba sa geno le baperisita ba bagolo ba go gafetše nna. O dirile’ng?”—Johane 18:35.
Jesu ga a leke go efoga kgang e bohlokwahlokwa ya mabapi le go ba kgoši. O araba ka tsela yeo go se nago le pelaelo gore e tloga e makatša Mmuši Pilato.
Ithute ka mo go oketšegilego
Jesu Kriste o a Bolawa
Ke tiragalo efe e mpsha yeo Jesu a ilego a e thoma pele a ka ekwa le go kokotelwa koteng?


text:
SIERRA LEONE LE GUINEA
“Pele Ngwaga wo o Fela, o tla be o Hwile”
Zachaeus Martyn
O BELEGWE KA 1880
O KOLOBEDITŠWE KA 1942
PEGO YA BOPHELO BJA GAGWE O thomile go bula madibogo a na le nywaga e 72.
ZACHAEUS ga se a ka a ba le motho yo a mo rutago Beibele. Eupša ka morago ga go bala puku ya Salvation le ya The Harp of God, o ile a tseba gore o hweditše therešo.
Mesong e mengwe ka Sontaga ka 1941, Zachaeus o ile a tšea leeto la gagwe la pele la go ya dibokeng la dikhilomithara tše seswai a theoga le go rotoga thabeng. Ka ge a be a sa tsebe gore diboka di thoma ka nako mang, o ile a fihla diiri tše mmalwa pele diboka di thoma. Zachaeus o ile a letela bana babo rena gore ba fihle. Ka morago ga go ba gona dibokeng ka Disontaga tše tharo Holong ya Mmušo, o ile a botša kereke yeo a bego a e tsena ya Anglican gore e se sa hlwa e mmala e le setho sa yona.
Mogwera wa gagwe wa paale yo a bego a tsena le yena kereke, o ile a mo galefela ka gore: “Wena mokgalabje, ge o ka tšwela pele o sepela dikhilomithara tšeo tše seswai o eya godimo le fase thabeng ye o re o ya holong ya batho bao ba gago, pele ngwaga wo o fela, o tla be o hwile.” Ka nywaga e mehlano, o ile a bona Zachaeus a eya godimo le fase thabeng yeo gabedi ka beke. Go e na le gore go hwe Zachaeus, go ile gwa hwa yena! Ka morago ga nywaga e 25, Zachaeus o be a ikwa a sa na le matla.
Zachaeus o hlanketše Jehofa ka potego go fihlela a ehwa a na le nywaga e 97.